
KUVENDI

PROJEKTLIGJ

Nr.______/2026
PËR AGJENCINË SHTETËRORE TË PRONËS

Në mbështetje të neneve 78, 81, pika 1 dhe 83, pika 1, të Kushtetutës së Republikës së Shqipërisë, me propozimin e Këshillit të Ministrave, Kuvendi i Republikës së Shqipërisë,
                                                   
VENDOSI:

KREU I
DISPOZITA TË PËRGJITHSHME
Neni 1
Objekti
1. Objekti i këtij ligji është përcaktimi i rregullave dhe procedurave për:
a. krijimin, organizimin, funksionimin dhe kompetencat e Agjencisë Shtetërore të Pronës (në vijim ASHP);
b. shërbimin publik të regjistrimit të pasurive të paluajtshme, mënyrën e administrimit të kadastrës, si regjistër publik i pasurive të paluajtshme.

Neni 2
Qëllimi
Qëllimi i këtij ligji është krijimi dhe funksionimi i Agjencisë Shtetërore të Pronës, si organ qendror për unifikimin e procedurave dhe rregullave për shërbimin kadastral, pronat e paluajtshme shtetërore dhe përfundimin e procesit të kompensimit të ish pronarëve, duke ofruar në mënyrë të përbashkët këto shërbimeve përmes parimeve të cilat sigurojnë autonomi funksionale dhe profesionale, paanshmëri, integritet dhe menaxhim të integruar të shërbimeve në mbrojtje të interesit publik.

Neni 3
Fusha e veprimit
Ky ligj përcakton rregullat dhe procedurat për:
a) Krijimin, organizimin dhe funksionimin e Agjencisë Shtetërore të Pronës.
b) Organizimin dhe funksionimin e regjimit kadastral të shtetit; 
c) Regjistrimin e pronave të paluajtshme dhe të drejtave reale mbi to;
ç) Përmirësimin dhe përditësimin e regjistrit të pasurive të paluajtshme;

Neni 4
Përkufizime
Për qëllime të këtij ligji, termat e mëposhtëm kanë këtë kuptim:
1. “Aktet kadastrale” janë dokumentet zyrtare unike që Agjencia Shtetërore e Pronës lëshon për çdo pronar të pasurive të paluajtshme ose titullar të të drejtave reale mbi to. Këto akte përfshijnë: certifikatat, vërtetimet, ekstrakte të kartelës kadastrale, hartës kadastrale dhe akte të tjera të parashikuara në këtë ligj.
2. “Agjenci” ose “ASHP” është Agjencia Shtetërore e Pronës, që krijohet dhe funksionon sipas këtij ligji.
3. “Blloku kadastral”, nënnjësia e krijimit dhe e mbajtjes së të dhënave kadastrale, brenda zonës kadastrale, i përcaktuar nga kufij të qartë fiziko-natyrorë.
4. “Certifikata e Pronësisë” është dokumenti unik i papërsëritshëm që provon regjistrimin e titullit e pronësisë, statusin ligjor dhe kufijtë e pronës.
5. “Disponim i pronave shtetërore” janë të gjitha format e disponimit të pronave të paluajtshme shtetërore, të parashikuara në ligjin për pronat e paluajtshme të Republikës së Shqipërisë.
6. [bookmark: _heading=h.5xiaus7ngqub]“Gabime” janë të gjitha pasaktësitë që vijnë si rezultat hedhjes së gabuar të të dhënave në regjistrat apo hartat kadastrale. Gabimi konstatohet nga krahasimi i dokumenteve origjinale dhe/ose dokumenteve të vërtetuara/njësuara nga noteri publik, me dokumentin e prodhuar nga agjencia ose pas verifikimit fizik të pasurisë.
7. “Hartë kadastrale” është harta shkresore dhe digjitale, në të cilën pasqyrohen kufijtë, përmasat, pozicioni gjeografik, në përputhje me rregullat dhe standardet zyrtare për pasuritë e paluajtshme, si dhe tregues të tjerë.
8. “Institucion përdorues” është çdo subjekt publik sipas këtij ligji i cili ka në përdorim pasuri të paluajtshme shtetërore, sipas përcaktimeve të legjislacionit në fuqi për pasuritë e paluajtshme shtetërore.
9. “Inventarizimi i pronave shtetërore” është procedura administrative që kryhet nga Struktura përgjegjëse për pronën shtetërore, për identifikimin, evidentimin, regjistrimin dhe dokumentimin e plotë të pasurisë së paluajshtme shtetërore, me qëllim krijimin dhe mbajtjen e Inventarit të Pronave Shtetërore.
10. “Kadastër”, “regjistër kadastral” ose “regjistër i pasurive të paluajtshme” është regjistri publik, manual dhe/ose digjital, i përbërë nga bashkësia e kartelave dhe hartave kadastrale, ku shënohen të dhëna mbi pronësinë, të drejtat reale, pozicionin gjeografik, përmasat dhe vlerën monetare për pasuritë e paluajtshme.
11. “Kartela” janë fletët e regjistrit manual dhe skedat digjitale, që mbahen për çdo pasuri të paluajtshme.
12. “Kompensim” është shpërblimi për pronarët joposeduest, sipas përcaktimeve të parashikuara në Ligjin Nr. 20/2020 “Për përfundimin e proceseve kalimtare të pronësisë në Republikën e Shqipërisë”.
13. “Listë e pronave shtetërore” është inventari i pronave të paluajtshme të shtetit, të cilat i përkasin pushtetit qendror, dhe lista e pronave publike të transferuara në pronësi të njësive të vetëqeverisjes vendore ose në përdorim, e miratuar përpara hyrjes në fuqi të këtij ligji. 
14. “Pasuri e paluajtshme” ose “pasuri” është çdo send i paluajtshëm, sipas kuptimit të Kodit Civil, si toka, burimet e rrjedhjet e ujërave, drurët, ndërtesat, ndërtimet e tjera notuese të lidhura me tokën dhe çdo gjë që është e trupëzuar në mënyrë të qëndrueshme e të vazhdueshme me tokën ose ndërtesën. Për qëllime të këtij ligji, kur një dispozitë ligjore përdor vetëm termin “pasuri” pa e specifikuar nëse është shtetërore apo private, konsiderohet që rregulli përkatës aplikohet njësoj si për pasurinë e paluajtshme private, ashtu edhe për atë shtetërore.
15. “Pasuri e paluajtshme private” është sendi i paluajtshëm në pronësi të personit fizik ose të personit juridik privat. 
16. “Pasuri e paluajtshme shtetërore” ka kuptimin sipas parashikimeve të Ligjit “Për pronat e paluajtshme të shtetit në Republikës së Shqipërisë”.
17. “Të dhëna kadastrale” janë të dhëna të titujve të pronësisë dhe/ose të të drejtave reale, të përmasave dhe vendndodhjes gjeografike të pasurisë së paluajtshme, si dhe të vlerës monetare që ajo ka në momentin e krijimit të saj dhe në vijim.
18. “Regjistrim fillestar” është procedura e regjistrimit për herë të parë të pasurive të paluajtshme në kartela dhe në hartë kadastrale.
19. “Sistemi kadastral” është sistemi shtetëror i organizuar i regjistrimit dhe administrimit të të dhënave juridike dhe teknike mbi pasuritë e paluajtshme dhe të drejtat reale mbi to, i përbërë nga regjistra, harta, dokumentacion përkatës dhe sisteme informacioni, që siguron identifikimin, saktësinë, përditësimin dhe aksesueshmërinë e këtyre të dhënave.
20. “Shërbim Kadastral” është çdo shërbim i ofruar për aplikuesit nga Agjencia Shtetërore e Pronës (ASHP), që lidhet me administrimin, regjistrimin dhe trajtimin juridik të pasurisë së paluajtshme, në përputhje me kompetencat e Agjencisë sipas këtij ligji dhe akteve nënligjore të nxjerra në zbatim të tij.
21. “Veprimtari kadastrale” është tërësia e akteve dhe e veprimeve administrative, në bazë të këtij ligji, që kryhet nga ana e Agjencisë Shtetërore të Pronës, për regjistrimin e përditësimin e të dhënave kadastrale të çdo pasurie të paluajtshme, si dhe për lëshimin e akteve kadastrale.

Neni 5
Subjektet
1. Subjekte, në kuptim të këtij ligji, konsiderohen pronarët, titullarët e të drejtave reale mbi pasuritë e paluajtshme, personat fizikë ose juridikë, që kanë interes të ligjshëm mbi pasuritë. 
2. Persona me interes të ligjshëm janë personat e tretë, të drejtat e të cilëve kanë të bëjnë me pasurinë për të cilën kërkohen të dhëna (sipas dokumentacionit provues) apo që ushtrojnë funksione publike, për realizimin e të cilave janë të nevojshme këto të dhëna.
3. Pronarëve dhe titullarëve të të drejtave reale mbi pasuritë u ofrohet shërbimi kadastral, duke u mjaftuar me identifikimin e tyre përpara zyrave dhe drejtorive vendore të ASHP-së. Për titujt e regjistruar, institucioni verifikon vetë lidhjen e pronarit me pronën e tij, pa detyruar pronarin të sjellë dokumentacion që i lëshon vetë drejtoria vendore.

Neni 6
Parimet e përgjithshme
1. Veprimtaria e Agjencisë Shtetërore të Pronës në ushtrimin e kompetencave të saj ligjore, udhëhiqet nga parimet themelore si më poshtë:
a) Parimi i ligjshmërisë, sipas të cilit veprimtaria e ASHP-së ushtrohet në përputhje të plotë me Kushtetutën, Kodin Civil, këtë ligj dhe legjislacionin përkatës në fuqi, duke u mbështetur vetëm në tituj juridikë, akte administrative dhe dokumentacion zyrtar me fuqi juridike të vlefshme.
b) Parimi i sigurisë juridike, i cili garanton respektimin e të drejtave të fituara dhe të pritshmërive të ligjshme të subjekteve të së drejtës, duke siguruar qartësi, besueshmëri dhe stabilitet në marrëdhëniet juridike që lidhen me pronësinë, regjistrimin dhe trajtimin e pasurive të paluajtshme.
c) Parimi i ekskluzivitetit, sipas të cilit veprimtaria kadastrale dhe funksionet e tjera që ky ligj ia atribuon ASHP-së përbëjnë shërbim publik unik dhe ushtrohen ekskluzivisht nga kjo agjenci, duke mos u deleguar ose ushtruar nga institucione të tjera, përveç rasteve të parashikuara shprehimisht me ligj.
ç) Parimi i barazisë të së drejtës së pronësisë mes pasurisë së paluajtshme private dhe pasurisë së paluajtshme shtetërore, në përputhje me Kodin Civil dhe parashikimet e ligjit për pronat shtetërore të Republikës së Shqipërisë. Ky parim nuk duhet kuptuar asnjëherë si pengesë për regjistrimin e titujve të pronësisë private, të fituar në përputhje me legjislacionin në fuqi, mbi tokën që më parë ka qenë në pronësi shtetërore, as si pengesë për përfundimin e proceseve kalimtare të pronësisë sipas legjislacionit përkatës.
d) Parimi i transparencës, sipas të cilit veprimtaria e ASHP-së zhvillohet në mënyrë transparente dhe në bashkëpunim me personat fizikë dhe juridikë, palët dhe subjektet e interesuara, në çështjet që lidhen me pasuritë e paluajtshme, në përputhje me legjislacionin për të drejtën e informimit dhe mbrojtjen e të dhënave personale.
dh)  Parimi i mbrojtjes së pasurive të paluajtshme shtetërore, që synon garantimin e integritetit juridik dhe faktik të pasurive të paluajtshme në pronësi të shtetit, parandalimin e çdo cenimi të tyre, në përputhje me këtë ligj, legjislacionin për pronat e paluajtshme shtetërore dhe aktet nënligjore në zbatim të tyre. Ky parim nuk duhet kuptuar asnjëherë si pengesë për regjistrimin e titujve të pronësisë private, të fituar në përputhje me legjislacionin në fuqi, mbi tokën që më parë ka qenë në pronësi shtetërore, as si pengesë për përfundimin e proceseve kalimtare të pronësisë sipas legjislacionit përkatës..
e) Parimi i saktësisë, plotësisë dhe përputhshmërisë me gjendjen faktike dhe juridike, sipas të cilit të dhënat që pasqyrohen në regjistrin kadastral për pasuritë e paluajtshme, duhet të jenë të sakta, të plota dhe të përputhshme me gjendjen reale të pasurisë së paluajtshme, në bazë të dokumentacionit dhe verifikimeve përkatëse. 
ë) Parimi i dokumentimit dhe gjurmueshmërisë, sipas të cilit çdo veprim, procedurë dhe vendimmarrje e ASHP-së mbështetet në dokumentacion të shkruar, të plotë, të arkivuar dhe të gjurmueshëm, duke mundësuar kontrollin administrativ, financiar dhe ligjor të veprimtarisë. 
1. Zbatimi i parimeve të përcaktuara në pikën 1 të këtij neni, është detyrim për të gjitha strukturat organizative të ASHP-së dhe përbën bazën e ushtrimit të kompetencave të saj sipas këtij ligji.

KREU II
AGJENCIA SHTETËRORE E PRONËS
Neni 7
Statusi dhe financimi i Agjencisë Shtetërore të Pronës
1. Agjencia Shtetërore e Pronës (në vijim ASHP) është person juridik publik në varësi të Kryeministrit, që krijohet me këtë ligj dhe funksionon nëpërmjet burimeve të financimit si më poshtë:
a) të ardhurat e krijuara nga vetë Agjencia;
b) buxheti i shtetit;
c) donacionet, financimet e huaja dhe kreditë.
2. [bookmark: _heading=h.v14pskhtntmx][bookmark: _heading=h.bq7mtovvsvky]Veprimtaria buxhetore dhe financiare e ASHP-së i nënshtrohet legjislacionit përkatës në fuqi në Republikën e Shqipërisë. Buxheti i Agjencisë Shtetërore të Pronës miratohet me vendim të Këshillit të Ministrave, me propozimin e ministrit përgjegjës për financat.
3. Të ardhurat e realizuara nga veprimtaria e ASHP arkëtohen dhe administrohen përmes strukturave të Thesarit të Shtetit. Këto të ardhura regjistrohen në llogari të veçanta në sistemin e thesarit, trashëgohen dhe përdoren ekskluzivisht për financimin e veprimtarisë së Agjencisë, në përputhje me legjislacionin në fuqi.
4. Të ardhurat, që do të rezultojnë të papërdorura në fund të vitit financiar, trashëgohen në buxhetin e vitit ushtrimor pasardhës.
5. Si garanci për mbulimin e dëmeve të shkaktuara nga veprimtaria kadastrale, ASHP-ja krijon fondin rezervë vjetor, në masën që përcaktohet nga Këshilli Drejtues.
6. Agjencia, përcakton ndarjen buxhetore sipas drejtorive dhe sektorëve duke ruajtur autonominë funksionale dhe profesionale të tyre, të përcaktuar me këtë ligj, legjislacionin në fuqi, dhe aktet nënligjore në zbatim të tij.
7. Në funksion të ushtrimit të kompetencave të Drejtorisë së Posaçme të Trajtimit të Pronës, realizimit të procesit të kompesimit sipas ligjit të posaçëm “Për trajtimin e pronës dhe përfundimin e procesit të kompesimit të pronave” dhe përmbushjes së detyrimeve të këtij procesi dhe të kësaj drejtorie ndaj të tretëve, shërben vetëm buxheti dhe llogaria e saj, të cilat janë më vete nga buxheti dhe llogaria e pjesës tjetër të strukturës së ASHP.

Neni X
Kompetencat e ASHP

Agjencia Shtetërore e Pronës ushtron kompetencat ligjore si më poshtë: 
a. Regjistrimin e pasurive të paluajtshme dhe të drejtave reale mbi to.
b. Përfundimin e proceseve kalimtare administrativo ligjore të pronësisë, sipas legjislacionit të posaçëm, ku përfshihet edhe:
i)  trajtimi i pronës për njohjen, kompensimin dhe zgjidhjen e pretendimeve të ish-pronarëve sipas Ligjit “Për trajtimin e pronës dhe përfundimin e procesit të kompensimit të pronave” , i ndryshuar.  
ii) Inventarizimin dhe përditësimin e pasurive të paluajtshme shtetërore,
c. regjistrimin dhe transferimin e pronave shtetërore ndërmjet subjekteve publike, me përjashtim të shoqërive tregtare shtetërore
d. Përfaqësimin e pronarit “Republika e Shqipërisë” për të gjitha pasuritë e paluajtshme shtetërore që nuk janë në administrim, përdorim ose pronësi të subjekteve të tjera publike, në përputhje me parashikimet e legjislacionit për pronat e paluajtshme të shtetit në Republikën e Shqipërisë. 
e. Realizimin e proceseve të disponimit të pasurive të paluajtshme shtetërore sipas parashikimeve të ligjit për pronat e paluajtshme të shtetit në Republikën e Shqipërisë.

Neni 8
Organizimi dhe drejtimi i Agjencisë
1. Agjencia Shtetërore e Pronës kryen funksionet dhe kompetencat e saj, të përcaktuara në këtë ligj, dhe në legjislacionin në fuqi, përmes organizimit të brendshëm, i cili bazohet në këto parime:
a. specializimi sektorial, sipas fushës së veprimit;
b. autonomi funksionale, në zbatim të kompetencave të Agjencisë;
c. kontrollit dhe llogaridhënies.
d. Agjencia organizohet në nivel qendror dhe vendor. Në nivel qendror, përbëhet nga Drejtoria e Përgjithshme, si dhe nga Drejtoria e Trajtimit të Pronës dhe Drejtoria e Pronës Shtetërore, të cilat janë në varësi administrative të saj.
2. Në nivel vendor, Agjencia organizohet në drejtori vendore, si struktura varësie, kompetencat territoriale të të cilave janë sipas Urdhrit të Kryeministrit që miratohet në bazë të pikës 3 të këtij neni. Kur zona kadastrale shtrihet në territorin e dy apo më shumë njësive administrative në kompetencë të drejtorive të ndryshme vendore, drejtori i përgjithshëm vepron në një nga mënyrat e mëposhtme:
a) Riorganizon zonën/zonat kadastrale në mënyrë që ajo të përputhet me kufijtë administrative; ose
b) Cakton se cila është drejtoria përgjegjëse për zonën në fjalë;

Për qëllime të përfundimit të proceseve kalimtare të pronësisë, apo të disponimit të pronave shtetërore, mund të krijohen edhe drejtori me kompetenca lëndore të dedikuara, që i ushtrojnë deyrat e tyre në një pjesë apo në të gjithë territorin e RSH.
3. Organizimi i brendshëm, struktura dhe organika, si dhe numri i strukturave të varësisë, miratohen nga Kryeministri, me propozim të këshillit drejtues.
4. [bookmark: _heading=h.3hl65zlr4el4]Organet drejtuese të Agjencisë janë Këshilli Drejtues dhe Drejtori i Përgjithshëm.

Neni 9
Këshilli Drejtues
1. Këshilli drejtues ka gjithsej 9 anëtarë. Anëtarët e këshillit drejtues nuk janë funksionarë me kohë të plotë dhe zgjidhen përkatësisht si përfaqësues nga:
a. Kryeministria
b. Ministria e Drejtësisë;
c. Ministria e Financave;
d. Ministria përgjegjëse për bujqësinë;
e. Ministria përgjegjëse për zhvillimin urban;
f. Ministria përgjegjëse për ekonominë;
g. Ministra përgjegjëse për pushtetin vendor;
h. Avokatura e Shtetit;
i. autoriteti shtetëror përgjegjës për informacionin gjeohapësinor.
2. Anëtarët duhet të kenë formim profesional të fushave të inxhinierisë, gjeodezisë, drejtësisë, ekonomisë ose administrimit publik, si dhe eksperiencë pune të paktën 5 vjet në organet e administratës shtetërore. Anëtarët e Këshillit drejtues emërohen dhe shkarkohen nga Këshilli i Ministrave. Këshilli drejtues në mbledhjen e tij të parë zgjedh kryetarin.
3. Këshilli i Ministrave përcakton rregullat e funksionimit të këshillit drejtues, si dhe masën e shpërblimit për veprimtarinë e anëtarëve. 
4. Kohëzgjatja e detyrës së kryetarit është 3 vjet. 
5. Këshilli drejtues kryen këto detyra:
a. miraton projekt-programin buxhetor afatmesëm dhe projekt-programin vjetor të veprimtarisë së vitit të ardhshëm financiar, të cilat ia propozon ministrit përgjegjës për financat, si dhe kontrollon çdo tre muaj drejtimet e përgjithshme të veprimtarisë financiare të Agjencisë;
b. i propozon ministrit përgjegjës për financat miratimin e tarifave të shërbimit të Agjencisë;
c. miraton rregulloren për organizimin dhe administrimin e të dhënave të kadastrës, si dhe të të dhënave të tjera që administron ASHP-ja;
d. miraton raportin vjetor të veprimtarisë, përfshirë edhe çështjet e auditimit të brendshëm;
e. i paraqet Kryeministrit raporte për veprimtarinë kadastrale;
f. miraton nënshkrimin e marrëveshjeve me persona fizikë, juridikë, publikë apo privatë, organizata jofitimprurëse, vetëm kur kanë efekt financiar mbi buxhetin e ASHP, për qëllime bashkëpunimi, ose zbatimi të procedurave të parashikuara në këtë ligj apo në legjislacionin që zbaton ASHP;
g. i paraqet Kryeministrit për miratim strukturën dhe organikën e Agjencisë;
h. i paraqet ministrit përgjegjës për politikën e pagave /ministrit të financave nivelin e pagave të punonjësve të Agjencisë, për miratim në Këshillin Ministrave;
i. miraton kriteret dhe nivelin e shpërblimeve të punonjësve të Agjencisë;
j. miraton masën e fondit rezervë vjetor, që shërben si garanci për mbulimin e dëmshpërblimeve, që rrjedhin sipas përcaktimeve të këtij ligji;
k. miraton rregulloren e brendshme të funksionimit të Agjencisë;
l. miraton drejtimet politike afatshkurtra, afatmesme dhe afatgjata, që lidhen me çështje të përditësimit të informacionit në sistemin elektronik dhe bazën e të dhënave;
m. detyra të tjera të parashikuara në ligj apo në akte nënligjore.

Neni 10
Drejtori i Përgjithshëm
1. Drejtori i Përgjithshëm emërohet dhe shkarkohet nga Kryeministri. Ai zgjidhet nga radhët e profesionistëve të fushave të inxhinierisë, gjeodezisë, drejtësisë, ekonomisë ose administrimit publik, me eksperiencë pune të paktën 5 vjet në organet e administratës shtetërore.
2. Drejtori i Përgjithshëm, në përputhje me kompetencat e përcaktuara në këtë ligj dhe në ligje të tjera të posaçme, kryen këto detyra:
a. drejton aktivitetin e Agjencisë në fushat e regjistrimit të pasurive të paluajtshme dhe të zbatimit të legjislacionit për çështjet e pronësisë, sipas objektivave politikë të Këshillit të Ministrave, planeve strategjike dhe programeve të performancës;
b. harton projekt-programin buxhetor afatmesëm dhe projekt-programin vjetor të veprimtarisë të vitit të ardhshëm financiar;
c. harton programe dhe miraton urdhra e udhëzime për funksionimin, zhvillimin, përmirësimin dhe rritjen e cilësisë së shërbimeve kadastrale dhe të aktivitetit në zbatim të legjislacionit për çështjet e  pronësisë; 
d. miraton ndarjen e zonave të regjistrimit dhe të zonave kadastrale në territorin e Republikës së Shqipërisë;
e. emëron dhe liron personelin e Agjencisë, përfshirë dhe drejtuesit e drejtorive të posaçme, si dhe drejtorive dhe zyrave në nivel vendor;
f. i propozon këshillit drejtues ndërmarrjen e nismës për rishikimin apo ndryshimin e tarifave të shërbimeve të ofruara nga Agjencia Shtetërore e Pronës, me qëllim mbulimin e kostove të shërbimit dhe menaxhimin me efiçencë të të ardhurave;
g. ushtron kontroll mbi veprimtarinë e drejtorive të posaçme, si dhe drejtorive e zyrave në nivel vendor, duke përfshirë edhe auditimin, sipas legjislacionit përkatës;
h. përcakton kriteret e veçanta që duhet të plotësohen nga personeli i Agjencisë, rregullat për testimin e aftësive profesionale, si dhe planet për trajnimin e burimeve njerëzore;
i. përgatit dhe paraqet në këshillin drejtues raportin vjetor financiar, raportin vjetor për veprimtarinë e institucionit, si dhe raporte periodike, me kërkesë të këshillit;
j. i paraqet këshillit drejtues strukturën, organikën dhe nivelin e pagave të punonjësve të Agjencisë;
k. i paraqet këshillit drejtues për miratim kriteret dhe nivelet e shpërblimit të punonjësve;
l. miraton, rast pas rasti, shpërblimin e punonjësve sipas kritereve dhe niveleve të përcaktuara nga këshilli drejtues;
m. përfaqëson ligjërisht Agjencinë në marrëdhënie me të tretët dhe nënshkruan marrëveshje me persona fizikë, juridikë, publikë apo privatë, organizata jofitimprurëse;
n. harton dhe propozon rregulloret që miratohen nga këshilli drejtues;
o. harton dhe i paraqet ministrit të Drejtësisë projektaktet që propozohen për shqyrtim në Këshillin e Ministrave, brenda fushës së veprimtarisë së Agjencisë, me përjashtim të rasteve kur ligji parashikon që iniciativa propozuese të ushtrohet nga një ministër tjetër;
p. detyra të tjera të parashikuara në ligj apo në akte nënligjore. 
3. Drejtori i Përgjithshëm mbështetet në veprimtarinë e tij nga 2 (dy) zëvendësdrejtorët e përgjithshëm, një prej të cilëve është drejtues i strukturës përgjegjëse për ankimin administrativ. 
4. Zëvendësdrejtorët e përgjithshëm emërohen dhe shkarkohen nga Drejtori i Përgjithshëm nga radhët e profesionistëve të fushave të inxhinierisë, gjeodezisë, drejtësisë, ekonomisë ose administrimit publik, me eksperiencë pune të paktën 3 vjet në organet e administratës shtetërore.  

Neni 11
Drejtoria e përgjithshme
1. Drejtoria e përgjithshme e Agjencisë Shtetërore të Pronës është struktura qendrore, me seli në Tiranë, e drejtuar nga Drejtori i Përgjithshëm i Agjencisë, përgjegjës për drejtimin e Agjencisë në nivel qendror dhe vendor si dhe menaxhimin dhe koordinimin e punës dhe veprimtarisë së saj, sipas përcaktimeve të këtij ligji dhe legjislacionit në fuqi.
2. Në kuadër të Drejtorisë së Përgjithshme, funksionojnë drejtoritë dhe sektorët, e përcaktuar në këtë ligj dhe në organikën e Agjencisë.
3. Drejtoria e përgjithshme mund të ushtrojë kontroll dhe të kërkojë llogaridhënie nga Drejtoritë e Posaçme dhe Drejtoritë Vendore, duke respektuar parimet e përcaktuara në pikën 1, të nenit 8 të këtij ligji.
4. Pranë Drejtorisë së Përgjithshme, ngrihen dhe funksionojnë strukturat përgjegjëse të ankimimit, si dhe inspektimit e auditimit, të cilët kryejnë funksionet e tyre në zbatim të këtij ligji dhe legjislacionit në fuqi, dhe i përgjigjen Drejtorit të Përgjithshëm të Agjencisë.

Neni 12
Drejtoritë e Posaçme
1. Në përbërje të Agjencisë Shtetërore të Pronës funksionojnë Drejtoritë e Posaçme, si më poshtë:
a. Drejtoria e Trajtimit të Pronës
b. Drejtoria e Pronave Shtetërore.
2. Drejtoritë e posaçme janë struktura të dedikuara që kryejnë funksione administrative të posaçme, të drejtuara nga një drejtor dhe të organizuara në sektorë, të cilat ushtrojnë kompetencat ekskluzive përkatëse si vijon:
a. Drejtoria e Trajtimit të Pronës, në përputhje me ligjin “Për trajtimin e pronës dhe përfundimin e procesit të kompensimit të pronave”, i ndryshuar, 
b. Drejtoria e Pronave Shtetërore në përputhje me përcaktimet e këtij ligji dhe ligjit “Për pronat e paluajtshme të shtetit në Republikën e Shqipërisë”.
3. Drejtoria e posaçme e  Pronave Shtrërore funksionet e saj në nivel vendor, mund t’i ushtrojë nëpërmjet strukturave të posaçme që ngrihen dhe funksionojnë pranë drejtorive vendore të Agjencisë.
4. Drejtorët e Drejtorive të Posaçme emërohen dhe shkarkohen nga Drejtori i Përgjithshëm nga radhët e profesionistëve të fushave të inxhinierisë, gjeodezisë, drejtësisë, ekonomisë ose administrimit publik, me eksperiencë pune të paktën 3 vjet në organet e administratës shtetërore.
5. Drejtorët e drejtorive të posaçme janë autoritetet vendimmarrëse për veprimtarinë administrative që ushtrojnë në fushën e kompetencave të përcaktuara nga ky ligj dhe aktet nënligjore në zbatim të tij. 
6. Kundër vendimeve të Drejtorisë së Posaçme të Pronave Shtetërore, subjektet e interesuara kanë të drejtë t’i drejtohen drejtpërdrejt gjykatës kompetente, pavarësisht nëse kanë realizuar procedurën e ankimit administrativ.
7. Kundër vendimeve të Drejtorisë së Posaçme të Trajtimit të Pronave, subjektet e interesuara ushtrojnë të drejtën e ankimit sipas parashikimeve të ligjit “Për trajtimin e pronës dhe përfundimin e procesit të kompensimit të pronave”, i ndryshuar, në përputhje me të cilin kjo Drejtori ka legjitimitet procedural.

[bookmark: _Hlk227679231]Neni 13
Strukturat e varësisë
1. Drejtoritë vendore të Agjencisë administrojnë kadastrën e zonës/zonave të regjistrimit në kompetencë të tyre, si dhe janë përgjegjëse për zbatimin e procedurave të parashikuara në legjislacionin për çështjet e pronësisë. 
2. Kompetenca territoriale e Drejtorisë Vendore, nuk përcakton dhe nuk kushtëzon vendndodhjen e selisë së saj.
3. Drejtoria vendore administron: 
a. kadastrën (regjistrin e pasurive të paluajtshme); 
b. hartat kadastrale për zonën e regjistrimit të pasurive të paluajtshme; 
c. vendimet gjyqësore, aktet administrative, kontratat, aktet dhe dokumentet e tjera, të hartuara sipas ligjit, që kanë ndikim mbi regjimin juridik të pasurisë së paluajtshme apo të të drejtave reale mbi to, të cilat, sipas ligjit, duhet të regjistrohen në regjistrat e pasurive të paluajtshme; 
d. plane rilevimi, indekse të regjistrimeve në regjistrat e pasurive të paluajtshme, si dhe regjistra të tjerë, të krijuar apo të administruar gjatë veprimtarisë së zyrave vendore të pasurive të paluajtshme; 
e. informacion filmik dhe elektronik;
f. dokumentacionin për procedurat administrative, të parashikuara në legjislacionin për çështjet e pronësisë.
4. Drejtoritë Vendore në ushtrimin e funksioneve të tyre për realizimin e proceseve kadastrale që kërkojnë kryerjen e shumë veprimeve teknike administrative, me qëllim realizimin efektiv të tyre, asistohen nga struktura përgjegjëse për sistemin kadastral pranë Drejtorisë së Përgjithshme.
5. Drejtoria vendore drejtohet nga drejtori vendor, që emërohet dhe shkarkohet nga Drejtori i Përgjithshëm nga radhët e profesionistëve të fushave të inxhinierisë, gjeodezisë, drejtësisë, ekonomisë ose administrimit publik, me eksperiencë pune të paktën 3 vjet në organet e administratës shtetërore.
6. Drejtori i drejtorisë vendore është autoriteti që lëshon akte kadastrale për çdo pasuri që gjendet në juridiksionin territorial të drejtorisë dhe nxjerr aktet në zbatim të legjislacionit për çështjet e pronësisë.
7. Në çdo drejtori vendore emërohet edhe të paktën një zëvendësdrejtor, i cili duhet të plotësojë të njëjtat kritere si drejtori dhe e mbështet atë në kryerjen e funksioneve të tij.

Neni 14
Marrëdhëniet e punës, kriteret, statusi dhe rekrutimi i punonjësve
1. Marrëdhëniet e punës së punonjësve të ASHP-së rregullohen sipas dispozitave të Kodit të Punës. Niveli i pagave të punonjësve përcaktohet me vendim të Këshillit të Ministrave.
2. Punonjësit e ASHP-së duhet të përmbushin kriteret e përgjithshme sipas parashikimeve të legjislacionit për shërbimin civil, si dhe kriteret e veçanta të përcaktuara nga Drejtori i Përgjithshëm. Punonjësit përzgjidhen sipas kërkesave të pozicionit specifik të vendit të punës.
3. Kandidatët për t’u punësuar pranë ASHP-së i nënshtrohen procedurës së konkurrimit.

[bookmark: _heading=h.28x2vej5xbs8]Neni 15
Hierarkia administrative e akteve kadastrale
1. Drejtori i drejtorisë vendore dhe Drejtorët e Drejtorive të Posaçme përgjigjen para Drejtorit të Përgjithshëm për të gjithë veprimtarinë e drejtorive përkatëse. 
2. Aktet e Drejtorëve Vendorë i nënshtrohen kontrollit administrativ nga:
a. struktura përgjegjëse për ankimet administrative, gjatë shqyrtimit të tyre;
b. Drejtori i Përgjithshëm, kryesisht, nëpërmjet strukturës së kontrollit të brendshëm dhe/ose auditit të brendshëm. 
3. Drejtori i Përgjithshëm ose struktura përgjegjëse për ankimet, kur konstatojnë se akti administrativ i Drejtorit Vendor është i paligjshëm ose i parregullt, sipas rastit:
a. shfuqizon, anulon ose konstaton pavlefshmërinë e aktit administrativ të paligjshëm, sipas parashikimeve të Kodit të Procedurës Administrative;
b. udhëzon drejtorinë e varësisë për të korrigjuar gabimet materiale në akt.


KREU III
SISTEMI KADASTRAL
Neni 16
Të dhënat kadastrale
1. Çdo pasuri e paluajtshme private dhe shtetërore, regjistrohet në kadastër duke u pasqyruar në kartelën përkatëse të pasurisë dhe në hartën kadastrale.
2. Kartelat dhe hartat që përbëjnë kadastrën administrohen në format shkresor ose digjital.
3. Kartela e pasurisë mban detyrimisht të dhëna për:
a. pozicionin gjeografik të pasurisë;
b. sipërfaqen e pasurisë;
c. llojin e pasurisë së paluajtshme;
d. identifikimin e pronarit të pasurisë;
e. aktin nga i cili ka lindur titulli i pronësisë mbi pasurinë;
f. të drejtat e të tretëve mbi pasurinë dhe aktet prej të cilave ato burojnë;
g. vlerën e pasurisë;
h. çdo akt tjetër që ndryshon regjimin juridik të pronës, apo krijon të drejta apo detyrime mbi pasurinë;
i. të dhëna të tjera që përcaktohen me vendim të Këshillit të Ministrave.
4. Dokumentacioni për të drejtat dhe të dhënat e tjera mbi pasurinë, mbi bazën e të cilit plotësohet kartela ruhet dhe arkivohet në Drejtorinë Vendore. 
5. Modeli i kartelës së pasurisë së paluajtshme përcaktohet me vendim të Këshillit të Ministrave.
6. Kadastra në format digjital përbën bazën shtetërore të të dhënave mbi pasuritë e paluajtshme. Ministria e Drejtësisë ka akses në këtë bazë të dhënash, në rolin e mbikёqyrësit të saj.
7. Rregullat e hollësishme për përdorimin, administrimin dhe ruajtjen e bazës së të dhënave mbi pasuritë e paluajtshme përcaktohen me vendim të Këshillit të Ministrave, në përputhje me kërkesat e legjislacionit për bazat e të dhënave shtetërore. 

Neni 17
Zona e regjistrimit dhe zona kadastrale
1. Për efekt të regjistrimit të pasurive të paluajtshme, territori i Republikës së Shqipërisë ndahet në zona kadastrale. Zona kadastrale është njësia bazë e krijimit dhe mbajtjes të të dhënave kadastrale. Për mirëadministrimin e këtyre të dhënave, pasuritë brenda zonës kadastrale grupohen në blloqe.
2. [bookmark: _heading=h.l3awuyicpvm2]Bashkësia e një sërë zonash kadastrale me vijimësi territoriale përbën zonën e regjistrimit.
3. Drejtoria vendore përfshin një grup zonash regjistrimi.
4. Agjencia Shtetërore e Pronës administron tërësinë e zonave kadastrale në një sistem identifikimi unik.

Neni 18
Harta kadastrale
1. Të dhënat mbi pozicionin, përmasat dhe konfigurimin e pronave të paluajtshme të zonës kadastrale pasqyrohen nga drejtoria vendore në hartën kadastrale. 
2. Harta kadastrale krijohet në momentin e regjistrimit fillestar të pasurive të zonës kadastrale dhe në vijim përditësohet nga zyra vendore. 
3. Harta kadastrale duhet të tregojë detyrimisht:
a. kufijtë dhe pozicionin gjeografik të çdo pasurie;
b. numrin unik identifikues të çdo pasurie brenda numrit të zonës kadastrale;
c. të dhëna të tjera teknike që vendosen sipas përcaktimeve të parashikuara me Vendim të Këshillit të Ministrave.
4. Të dhënat e përcaktuara në pikën 3 të këtij neni, mbështeten në dokumentet ligjore, me të cilat janë krijuar marrëdhëniet e pronësisë dhe janë pjesë e certifikatës së pronësisë.
5. Përmbledhja e të gjitha hartave kadastrale përbën hartën unike kombëtare të pronave të Republikës së Shqipërisë.  
6. Agjencia ka për detyrë të krijojë harta kadastrale specifike për gjithë territorin. Harta specifike kadastrale përgatitet sipas nevojës së shtetit për informacion kadastral të integruar.
7. Informacioni bazik mbi hartën kadastrale dhe adresën e pronës bëhet publik pa kërkesë. 

Neni 19
Korrigjimi i gabimeve në të dhënat kadastrale
1. Gabimet që vijnë nga veprimtaria e drejtorisë vendore korrigjohen pas konstatimit që bën drejtori vendor ose Drejtori i Përgjithshëm kryesisht, struktura përgjegjëse për ankimet ose me kërkesë të personave të interesuar.
2. Drejtoria Vendore është e detyruar të korrigjojë gabimet në pasqyrimin e të dhënave në kartelë dhe në hartën kadastrale, në raport me dokumentacionin e pronësisë apo me gjendjen faktike të pasurisë.
3. Korrigjimi i gabimit është shërbim që nuk tarifohet kur gabimet vijnë si pasojë e veprimeve të Drejtorisë Vendore ose Drejtorive të Pronës Shtetërore.
4. Kur gabimi konstatohet në hartat kadastrale, drejtori i zyrës mund të urdhërojë riverifikimin në terren. 
5. Refuzimi për të korrigjuar gabimet e saj e bën përgjegjëse drejtorinë vendore, sipas parashikimeve të këtij ligji.
6. Agjencia nuk mban përgjegjësi për gabimet e akteve noteriale të lidhura ndërmjet subjekteve privatë. 

Neni 20
Certifikatat
1. Drejtoria vendore, në përfundim të regjistrimit fillestar ose pas regjistrimit të çdo kalimi pronësie nga një pronar te një tjetër, lëshon certifikatën e pronësisë.
2. Certifikata e pronësisë është dokumenti unik i papërsëritshëm që provon titullin e pronësisë, statusin ligjor dhe kufijtë e pronës.
3. Certifikata e pronësisë i lëshohet vetëm personit pronar ose bashkëpronarëve. Në rastin e bashkëpronësisë certifikata hartohet në aq kopje sa është numri i bashkëpronarëve.
4. Certifikata e pronësisë shoqërohet gjithnjë me kopje të kartelës kadastrale dhe hartës përkatëse kadastrale. Pas çdo ndryshimi të pronësisë mbi pasurinë, bashkimi apo ndarjeje të saj, lëshohet certifikatë, kartelë dhe hartë e re, sipas gjendjes së përditësuar.
5. Certifikata e pronësisë, bashkëpronësisë lëshohet mbi bazën e një dokumenti ligjor që përcakton krijimin e këtyre të drejtave. Një certifikatë e lëshuar në kundërshtim me këtë parashikim konsiderohet absolutisht e pavlefshme.
6. Lëshohet certifikatë dhe për vërtetimin e të drejtave të tjera reale mbi pasurinë e paluajtshme, si: qiraja, enfiteoza, përdorimi, uzufrukti, servituti, hipoteka etj. 
7. Pasuria që është certifikuar nga Drejtoria Vendore nuk është objekt verifikim origjine të pronës, kur mbi pronën kryhen transaksione të tjera.
8. Modeli i certifikatës së pronësisë dhe i certifikatave për të drejtat e tjera reale mbi pasurinë miratohet me vendim të Këshillit të Ministrave. Certifikatat që lëshohen jashtë modelit të miratuar nuk kanë asnjë vlerë ligjore.
9. Të gjithë subjektet pronarë të cilët nuk janë pajisur me certifikatë bashkëpronësie përpara hyrjes në fuqi të këtij ligji, kanë të drejtë të kërkojnë lëshimin e certifikatës së bashkëpronësisë pavarësisht nëse kryejnë ose jo veprim regjistrim ose kalim pronësie.

Neni 21
Certifikatat e humbura
1. Pronarit, bashkëpronarit apo titullarit të së drejtës reale të një prone mund t’i lëshohet një certifikatë “Dublikatë” vetëm kur origjinalja humbet ose është dëmtuar në mënyrë të palexueshme.
2. Në këto raste pronari/bashkëpronari ose titullari i së drejtës reale duhet të paraqesë një kërkesë ku të tregojë faktin e humbjes së certifikatës origjinale ose të tregojë certifikatën e dëmtuar.

Neni 22
Akte të tjera kadastrale
1. [bookmark: _heading=h.u38959c4jtb2]Drejtoria vendore lëshon edhe akte të tjera kadastrale, sipas gjendjes ligjore të pasurisë apo shërbimit që ofron, sipas këtij ligji.
2. Vërtetimi i pronësisë është akti zyrtar që lëshohet për të provuar se pronari ka depozituar dokumentet ligjore për regjistrim, por prona ndodhet në një zonë kadastrale që nuk i është nënshtruar ende regjistrimit fillestar.
3. Ekstrakti mbi gjendjen e pasurisë lëshohet sipas kërkesës së pronarit, noterit apo personit të ngarkuar në funksion të kryerjes së një veprimi juridiko-civil. 
4. Harta kadastrale lëshohet me kërkesë të pronarit, personit të interesuar, noterit dhe gjykatës.
5. Vërtetimi i regjistrimit lëshohet për çdo regjistrim në regjistra të veçantë, si regjistri i lejeve të ndërtimit, i karabinasë, si dhe rasteve të veçanta që parashikohen në këtë ligj.
6. Formulari i kërkesës për shërbim kadastral, i përcjellë online nëpërmjet platformave elektronike, provon lindjen e marrëdhënies ligjore të kërkuesit të shërbimit me zyrën. Marrja në dorëzim e formularit on-line vërtetohet gjithnjë nga Drejtoria nëpërmjet sistemit.

Neni 23
Përditësimi i informacionit kadastral
1. Të dhënat kadastrale përditësohen rregullisht me kërkesë të pronarit ose personit të interesuar, si dhe kryesisht nga drejtoria vendore kur konstaton pasaktësi ose gabime në kuptim të pikave 1 deri në 5 të nenit 19, si dhe gjatë procesit të përmirësimit, sipas pikës 4, shkronja d) të këtij neni.
2. Drejtori i Përgjithshëm i ASHP-së kryesisht urdhëron përditësimin, kur konstatohet nëpërmjet strukturave të kontrollit.
3. Të dhënat kadastrale përditësohen sa herë që mbi pronën ndodh një transaksion.
4. Agjencia ka për detyrë të ndërtojë një sistem periodik të përditësimit të të dhënave kadastrale, të cilat duhen reflektuar në çdo hartë e kartelë kadastrale. Përditësimi lidhet me:
a. ndryshimin e vlerës së pronës, sipas tregut;
b. ndryshimet natyrore;
c. ndërhyrjet në infrastrukturë dhe ndërtime; 
d. regjistrimin fillestar dhe përmirësim të zonave kadastrale;
e. rrethana apo ngjarje të tjera që janë të ndërvarura nga procese të tjera, por që urdhërohen me vendim të Këshillit të Ministrave. 
5. Përditësimi i informacionit kadastral si proces përfshin:
a. rifreskimin e dokumentacionit ligjor, kur është rasti i shqyrtimit të kërkesave të pronarëve, personave të interesuar apo zbatimin e vendimeve të gjykatave;
b. rifreskimin e hartës kadastrale me ndryshime që kanë ndodhur në terren. Në këtë rast Drejtoria Vendore detyrimisht verifikon vetë fizikisht ndryshimet e ndodhura dhe bën rifreskim pa ndryshuar kufijtë e pronave të tjera; 
c. rifreskimin e vlerës së pronës në çdo zonë kadastrale, duke shënuar vlerën e re sa herë që ajo vendoset nga Këshilli i Ministrave; 
d. rifreskimin e të dhënave të kartelës kadastrale.
6. Përditësimi në funksion të ndryshimeve të resursit të tokës, realizohet në një nga këto raste:
a. Me ndryshimin e kategorisë së resursit të tokës sipas vendimit të organit kompetent, të përcaktuara me aktet nënligjore në fuqi; 
b. Sipas aktit të Këshillit Kombëtar të Territorit dhe Ujit apo të autoritetit tjetër të planifikimit apo zhvillimit të territorit, në ato raste kur legjislacioni përkatës parashikon ndryshimin e resursit të tokës si efekt të këtij akti; ose
c. Sipas akteve të legalizimit të ndërtimeve pa leje, ose akteve të tjera për të cilat legjislacioni për përfundimin e proceseve kalimtare të pronësisë, e parashikon ndryshimin e resursit të tokës si efekt të këtyre akteve
ç. 	kur ndryshimi i kategorisë së resursit të tokës është fakt natyror që është konstatuar në terren, nga organi kompetent që pronën e ka në fushën e përgjegjësisë, i cili ia komunikon këtë fakt ASHP-së.
7. Rregullat dhe procedura për ndryshimin e resursit të tokës sipas këtij shkronjës “ç” të pikës 6 të këtij neni , përcaktohen me Vendim të Këshillit të Ministrave, me propozim të ministrit përgjegjës për mbrojtjen e tokës.

KREU IV
REGJISTRIMI FILLESTAR
Neni 24
Fillimi i regjistrimit fillestar
1. Regjistrimi fillestar kryhet për një zonë kadastrale të identifikuar nga Drejtoria Vendore. 
2. Regjistrimi fillestar konsiston në pasqyrimin e çdo pasurie të paluajtshme shtetërore dhe private të zonës kadastrale, në kartelën përkatëse të pasurisë dhe në hartën kadastrale të zonës. Gjatë regjistrimit fillestar të zonës kadastrale, për pasuritë shtetërore apo të transferuara te njësitë e vetëqeverisjes vendore zbatohen procedurat e parashikuara në legjislacionin për çështjet e pronësisë.
3. Drejtuesi i drejtorisë vendore, një person ose çdo grup i ngarkuar nga Drejtori i Përgjithshëm kërkojnë që pronësia, si dhe kufijtë e çdo pasurie që duhet regjistruar, të dokumentohen në bazë të akteve të fitimit të pronësisë, sipas nenit 193 të Kodit Civil. 
4. Individët, familjet, personat juridikë privatë apo subjektet publike, të cilët zotërojnë dokumente pronësie, por në të cilat nuk është e përcaktuar sipërfaqja ose kufijtë e pasurisë, paraqesin kërkesë për regjistrim të shoqëruar me:
a. dokumentin e pronësisë;
b. dokumentacionin hartografik për pasurinë, të miratuar nga ASHP-ja;
c. deklaratën noteriale të pronarëve kufitarë, që vërtetojnë përmbajtjen e kërkesës për kufijtë e pasurisë që pretendohet të regjistrohet.
5. Nëse deklarata noteriale nuk mund të sigurohet, apo ka mosmarrëveshje për kufirin e pasurive, ai përcaktohet nga ASHP-ja. Palët e interesuara kanë të drejtën e ankimit gjyqësor ndaj aktit të ASHP-së që përcakton kufirin. Drejtoria vendore, brenda 30 ditëve nga data e paraqitjes së kërkesës, duhet t’i kthejë përgjigje kërkuesit. Kundër vendimit të drejtorisë vendore ose në mungesë të përgjigjes brenda afatit, kërkuesi mund të ankohet në gjykatë. Në procesin gjyqësor gjykata thërret të gjithë pronarët, pronat e të cilëve janë kufitare me njëra-tjetrën e të cilët kanë interes të ligjshëm për gjykim.
6. Kur sipërfaqja që posedohet dhe ekziston efektivisht në terren, është më e vogël se ajo e përcaktuar në titullin e pronësisë, drejtoria vendore regjistron pronësinë vetëm për sipërfaqen që rezulton efektivisht. Nëse nga pozicioni i pasurisë rezulton se sipërfaqja që do t’i takonte titullarit është zënë nga prona publike të ndërtuara pas krijimit të titullit të pronësisë private dhe subjekti nuk është shpërblyer sipas legjislacionit për shpronësimin për interes publik, ASHK-ja njofton organin shtetëror përgjegjës për procedurën e shpronësimit, që të kryejë procedurat përkatëse të kompensimit. Në çdo rast, procedura e regjistrimit nuk pezullohet.
7. Për pasqyrimin e saktë hartografik të pasurive, ASHP-ja shfrytëzon produktin e fotografimit ajror të Republikës së Shqipërisë.
8. Për çdo pasuri të identifikuar nga verifikimi në terren dhe që gjendet në hartën e re kadastrale, krijohet praktika e pronësisë me dokumentacionin që parashikohet në këtë ligj.
9. Procedura e regjistrimit fillestar fillon me vendim të drejtuesit të zyrës vendore ose me vendim të Drejtorit të Përgjithshëm.
10. Mbledhja dhe organizimi i të dhënave, në funksion të procedurave të regjistrimit fillestar dhe të përmirësimit, kryhet nga:
a. vetë ASHP-ja nëpërmjet strukturave dhe personelit të saj; ose
b. subjekte të treta, të kontraktuara nga ASHP-ja, në përputhje me rregullat e legjislacionit “Për prokurimin publik”; ose
c. njësitë e vetëqeverisjes vendore mbi bazën e marrëveshjeve të miratuara nga këshilli drejtues i ASHP-së, sipas nenit 9, pika 5, shkronja “f”, të këtij ligji.



Neni 25
Konsultimi publik
1. Pas hartimit të hartës paraprake kadastrale, si dhe përgatitjes së kartelave të pasurive të paluajtshme, në bazë të dokumentacionit të pronësisë të administruar nga drejtoria vendore shpallet publikisht zona që është objekt regjistrimi.
2. Njoftimi publik bëhet në vende të dukshme për të interesuarit e asaj zone kadastrale. 
3. Njoftimi duhet të përmbajë kopjen e hartës dhe emrat e pronarëve të pronave që janë identifikuar deri në atë çast nga drejtoria vendore. Njoftimi duhet të caktojë mënyrën dhe vendin ku do të paraqiten pretendimet e të interesuarve.
4. Njoftimi mbetet i afishuar për 45 ditë. Brenda kësaj periudhe lejohet të paraqiten ankesa dhe pretendime nga të interesuarit. 
5. Pas kalimit të afatit 45-ditor, drejtoria vendore nuk pranon më ankesa.

Neni 26
Përfundimi i regjistrimit fillestar
1. Pas përfundimit të periudhës së konsultimit publik dhe të trajtimit të ankesave, Drejtoritë Vendore, ligjësojnë regjistrimin e bërë:
a. duke formalizuar kartelën e pasurisë të çdo prone dhe duke arkivuar dokumentacionin përkatës, sipas nenit 16 të këtij ligji;
b. duke formalizuar hartën kadastrale zyrtare, sipas nenit 18 të këtij ligji;
c. duke lëshuar certifikatën e pronësisë për çdo pronar të interesuar të zonës së regjistruar, që ka shlyer tarifat përkatëse të regjistrimit.
2. Drejtoria vendore mund të bëjë vetëm korrigjim të gabimeve në procesin e regjistrimit, por jo të trajtojë ankesa për shtesa të reja. Ankesat paraqiten pranë strukturës së posaçme për ankimet.

Neni 27
Trajtimi i ankesave
1. Struktura e posaçme për ankimet shqyrton çdo kërkesë apo pretendim që nuk është shqyrtuar gjatë procesit të regjistrimit fillestar.
2. Në përfundim të shqyrtimit dhe në varësi të gjetjeve, struktura e posaçme vendos:
a. pranimin e kërkesës dhe detyrimin e strukturës përkatëse për regjistrimin të pretendimit; 
b. rrëzimin e kërkesës; 
c. detyrimin e drejtorisë vendore për shqyrtimin e kërkesës, në harmoni me kufijtë dhe pretendimet e pronarëve kufitarë.

KREU V
PËRMIRËSIMI I REGJISTRIT

Neni 28
Përmirësimi i regjistrimit
1. Kur evidentohen pasaktësi të hartës kadastrale në tërësi apo gabime materiale që prekin një numër të madh pasurish, ASHP-ja, kryesisht ose me kërkesë të palëve të interesuara, merr nismën për përmirësimin e regjistrit të zonës kadastrale.
2. Përmirësimi kryhet sipas rastit, për një pasuri, bllok kadastral apo zonë kadastrale.
3. Përmirësimi është procesi i saktësimit të kufijve, të sipërfaqeve të pasurive të paluajtshme, pasqyrimit të drejtë në hartën kadastrale të pozicionit gjeografik, si dhe saktësimit të të dhënave të regjistrit të pasurive. 

[bookmark: _heading=h.ckx5jd1cdm7s]Neni 29
Parimet e procesit të përmirësimit
1. Parimet që udhëheqin përmirësimin, sipas shkallës së rëndësisë së tyre, janë:
a. rregullimi i konfiguracionit dhe pozicionit hartografik të titujve të pronësisë, në përputhje me gjendjen faktike;
b. respektimi i sasisë së sipërfaqes të përcaktuar në titujt e pronësisë private, me përjashtim të rasteve të parashikuara në nenet 31 pika 1, shkronja b, dhe 32 të këtij ligji;
c. reflektimi në regjistrin publik i të gjitha veprimeve të kryera me pasurinë, si dhe dokumentimi tekniko-ligjor i tyre;
d. pasqyrimi i detyrueshëm në regjistrin e pasurive i çdo titulli pronësie të depozituar në ASHP. Ky parim nuk zbatohet kur dy ose më shumë tituj pronësie private janë krijuar për të njëjtën pasuri apo pjesë pasurie.

Neni 30
Nivelet e përmirësimit të regjistrit
1. Përmirësimi zbatohet në dy nivele, që janë:
a. Niveli 1: përmirësimi i hartës kadastrale nëpërmjet përmirësimit dhe korrigjimit të saj, në raport me titujt e pronësisë dhe gjendjen faktike të pasurive;
b. Niveli 2: përmirësimi i regjistrit kadastral dhe të dhënave referenciale, në funksion të përputhjes së të dhënave të titullit të pronësisë me gjendjen faktike të pasurisë. 

Neni 31
Rregullat e përmirësimit për pasuritë e llojit “tokë”
1. Për pasuritë e llojit “tokë”, mospërputhjet e sipërfaqeve trajtohen si më poshtë:
a. kur sipërfaqja e pasqyruar në hartën kadastrale është më e madhe se sipërfaqja e përcaktuar në titullin e pronësisë, drejtoria vendore regjistron kufizim për pronën për shkak të tepricës së sipërfaqes dhe i njofton titullarit të pronës : 
i. nevojën që ky i fundit përcaktojë konfigurimin e pasurisë që do të përmirësohet, duke respektuar sasinë e përcaktuar në dokumentin e titullit nëse është rasti, si dhe faktin që kufizimi do të hiqet vetëm pasi të realizojë këtë detyrim; ose
ii. nëse është rasti të drejtat e tij mbi sipërfaqen shtesë sipas përcaktimeve të ligjit për përfundimin e proceseve kalimtare të pronësisë në Republikën e Shqipërisë. 
b. kur sipërfaqja që posedohet dhe ekziston efektivisht në terren është më e vogël se ajo e përcaktuar në titullin e pronësisë, zbatohen të njëjtat rregulla si në nenin 24, pika 6,  tё këtij ligji;
c. problemet e keqpozicionimit të titullit dhe kufijve të tij zgjidhen duke u mbështetur në gjendjen e pasurisë së poseduar faktikisht në terren, për aq sa ajo nuk bie ndesh me tituj të tjerë pronësie privatë. Harta kadastrale apo vetë titujt e pronësisë korrigjohen në përputhje me këtë gjendje.




Neni 32
Rregullat e përmirësimit për ndërtesat
1. Për pasuritë e llojit ndërtesë, problemet e mospërputhjes së pozicionit, konfigurimit, përmasave dhe sasisë së sipërfaqes zgjidhen duke korrigjuar hartën kadastrale dhe regjistrin, sipas gjendjes faktike të ndërtesës.
2. Përjashtimisht, kur sipërfaqja në terren është më e madhe se ajo e përcaktuar në titull, drejtoria vendore verifikon nëse në ndërtesë janë kryer zhvillime ndërtimore pa leje dhe i trajton ato sipas legjislacionit përkatës.
3. Përmirësimi për ndërtesat zbatohet në dy nivele, si më poshtë:
a. Niveli 1: përmirësimi i ndërtesës, konfigurimit dhe sipërfaqes në plan pasqyruar në hartën kadastrale. 
b. Niveli 2: përmirësimi i të dhënave të tjera kadastrale të ndërtesës, të njësive dhe apartamenteve në përbërje të saj dhe të dhënave referenciale. 
Neni 33
Procedura e përmirësimit të regjistrit
1. Rregullat procedurale të parashikuara në Kreun IV të këtij ligji, zbatohen edhe për procedurën e përmirësimit të regjistrit. Përjashtimisht nga rregullat e Kreut IV, do të zbatohet si vijon:
a. Për procedurën e përmirësimit të regjistrit për një bllok apo zonë kadastrale, afati i afishimit publik do të jetë 30 (tridhjetë) ditë.
b. Mbledhja dhe përpunimi i të dhënave teknike dhe matjeve në terren në funksion të procesit të përmirësimit, përveç mënyrave të parashikuara në pikën 10 të nenit 24 të këtij ligji, bëhet edhe nga subjekte private të licensuara, edhe me fondet e tyre, sipas kërkesës dhe me miratimin nga ASHP, e cila verifikon përputhshmërinë e dokumentacionit të hartuar nga subjekti.

Neni 34
Mënyra dhe mjetet e përmirësimit të regjistrit
Rregullat e hollësishme për mënyrat dhe mjetet teknike-hartografike për realizimin e përmirësimit të regjistrit parashikohen me vendim të Këshillit të Ministrave.


[bookmark: _Hlk230268034]KREU VI
REGJISTRIMI I TITUJVE DHE AKTEVE TË PRONËSISË
Neni 35
Regjistrimi i titujve të pronësisë
1. Për çdo zonë kadastrale drejtoria vendore mban një regjistër kadastral ku shënon të dhëna të ekstraktuara nga dokumentet e pronësisë të të gjithë pronarëve të zonës kadastrale. 
2. Regjistri kadastral krijohet dhe administrohet nga Agjencia Shtetërore e Pronës.  
3. Ministria e Drejtësisë mbikëqyr veprimtarinë e regjistrit të pasurive të paluajtshme, sipas parashikimeve të këtij ligji.

Neni 36
Pasojat juridike të regjistrimit
1. Drejtoria vendore regjistron:
a. titujt që ato krijojnë nga veprimtaria në zbatim të legjislacionit për çështjet e pronësisë;
b. titujt që krijohen nga veprimet juridiko-civile ndërmjet subjekteve private, nga vendimet gjyqësore, apo nga akte të organeve të tjera publike.  
2. Drejtoria vendore, me aktin e regjistrimit dhe lëshimin e certifikatës, garanton formalisht titullin e pronësisë në favor të pronarit ose bashkëpronarëve. Më lëshimin e certifikatës, pronarit i lind e drejta për ta disponuar pronën lirisht, për aq sa nuk ka barrë hipotekore. 
3. Drejtoria vendore mund të ndryshojnë përmbajtjen e regjistrit vetëm në rastet e mëposhtme:  
a. me paraqitjen e një dokumenti noterial që konfirmon vullnetin e pronarit, në përputhje me dispozitat e Kodit Civil dhe të legjislacionit në fuqi;
b. sipas përmbajtjes së vendimit gjyqësor;
c. kur është e nevojshme, në përputhje me procedurat dhe kriteret e përcaktuara në legjislacionin për çështjet e pronësisë;
d. për korrigjimin e pasaktësive hartografike dhe gabimeve materiale; 
e. për përmirësim-përditësimin e regjistrit; 
f. sipas një akti tjetër ligjor të detyrueshëm për regjistrim, sipas Kodit Civil dhe legjislacionit në fuqi.

Neni 37
Regjistrimi i detyruar dhe njoftimi i akteve
1. Çdo akt që sjell ndryshime dhe ose përfitim të së drejtës së pronësisë, sipas parashikimeve të Kodit Civil dhe legjislacionit në fuqi, duhet të regjistrohet.
2. Aktet e gjykatave, noterëve, përmbaruesve gjyqësorë dhe organeve të tjera shtetërore, që përmbajnë fitimin, njohjen, ndryshimin, pushimin e një të drejte pronësie, ose që deklarojnë të pavlefshme veprimet juridike ose aktet e tjera për kalimin e pronësisë të regjistruar më parë, duhet të regjistrohen. Organet i deklarojnë aktet e sipërpërmendura në kadastrën digjitale kombëtare, që në momentin e formalizimit të tyre, nëpërmjet aksesit të siguruar nga ASHP-ja.
3. Krahas deklarimit në rrugë elektronike, organet e sipërpërmendura dërgojnë pranë drejtorisë vendore të ASHP-sё, kopje shkresore të këtyre akteve, brenda 10 ditëve nga data e formalizimit të tyre.  Përjashtimisht, ky rregullim nuk zbatohet për të gjitha subjektet të cilat aktet e pronësisë i përcjellin me vulë dhe nënshkrim elektronik, të cilat përcillen vetëm në rrugë elektronike. 
4. Në rastet kur dokumentet e paraqitura për regjistrim krijojnë mbivendosje me pasuri të regjistruar më parë, drejtoria vendore me vendim të arsyetuar refuzon regjistrimin e pasurisë për atë pjesë që krijon mbivendosje, deri në zgjidhjen gjyqësore dhe orienton kërkuesin për zgjidhjen e çështjes në rrugë civile apo gjyqësore. Çdo akt apo veprim i mëvonshëm tjetërsimi i pasurisë, që nuk ka vijimësi kronologjike dhe që do të krijonte mbivendosje të titujve të pronësisë, refuzohet nga ASHP-ja.
5. Të gjitha aktet e parashikuara në këtë nen i nënshtrohen regjistrimit paraprak në kadastër, duke ndjekur të njëjtat rregulla të përcaktuara në këtë nen dhe në dispozitat e tjerta të këtij ligji. Çdo akt apo veprim i mëvonshëm tjetërsimi i pasurisë, që nuk ka vijimësi kronologjike dhe që do të krijonte mbivendosje të titujve të pronësisë, refuzohet nga ASHP-ja. 
6. Regjistrimi përfundimtar i akteve realizohet me kërkesë të palës së interesuar/përfituese të të drejtave, pas pagesës së tarifës së shërbimit. Vetëm pas shlyerjes së saj, subjekti përfiton certifikatën e pronësisë dhe shërbimet e tjera kadastrale si pronar i pasurisë apo titullar i të drejtave të tjera reale.

Neni 38
Kërkesa për regjistrim dhe kamatëvonesa
1. Çdo person, mbajtës i titullit të pronësisë apo i të drejtës reale të detyrueshme për regjistrim sipas dispozitave të Kodit Civil, apo të ligjit të veçantë, duhet të paraqesë kërkesë për regjistrimin e titullit, brenda 30 ditëve nga data e hyrjes në fuqi të tij.
2. Nëse kërkesa për regjistrim paraqitet tej afatit 30-ditor, kërkuesi, përveç tarifës së regjistrimit, për çdo ditë vonesë, duhet të paguajë edhe kamatëvonesë, tё barabartë me 10 % e tarifës së regjistrimit, por jo më shumë se 300 000 lekë.
3. Përjashtimisht, për regjistrimin e pasurive të paluajtshme që trajtohen nga legjislacioni për çështjet e pronësisë, drejtoria vendore zbaton procedura të posaçme, të parashikuara në këtë ligj, legjislacionin përkatës dhe në aktet nënligjore në zbatim të tyre.

Neni 39
Pamundësia për regjistrim
1. Drejtoria vendore kur konstaton se akti noterial, vendimi i gjykatës apo akti administrativ që përcakton kalimin e pronësisë ose ndryshimin e statusit të saj është i paqartë, pezullon procedurën dhe njofton kërkuesin. Në këtë rast kërkuesi duhet të përcaktojë qartë informacionin e nevojshëm, brenda një afati 30-ditor. 
2. Do të konsiderohet informacion i paqartë, për efekt regjistrimi:
a. mungesa e identitetit ose mospërputhje me identitetin në kartelën e pasurisë;
b. mos përcaktimi i pronës në kufij, sipërfaqe dhe në pozicion gjeografik të saktë.
3. Në rast se pronari nuk arrin të saktësojë këtë informacion, drejtoria vendore e ASHP-sё, me urdhër të drejtorit, refuzon regjistrimin.

Neni 40
Vendosja e kufizimeve të përkohshme
1. Përveç sa parashikohet në dispozita të veçanta në këtë ligj, drejtuesi i drejtorisë vendore, ose Drejtori i Përgjithshëm mund të urdhërojnë ndalimin e veprimeve në çdo kartelë, hartë apo zonë kadastrale, vetëm në këto raste: 
a. për të parandaluar një mashtrim ose veprim të padrejtë, që ka për qëllim kalimin e pronësisë në mënyrë të paligjshme;
b. kur e kërkojnë strukturat e kontrollit ose të trajtimit të ankimeve të Drejtorisë së Përgjithshme, për arsye të evidentimit të veprimeve të paligjshme mbi pasuritë.
2. Urdhri lëshohet me shkrim edhe pa kërkesën e personit të interesuar, si dhe i njoftohet nëpunësit që administron praktikën përkatëse. 
3. Urdhri i ndalimit të veprimeve kadastrale, në çdo rast, zgjat 30 ditë kalendarike nga dita e lëshimit të tij. Me përfundimin e këtij afati, ai humbet fuqinë juridike, përveçse kur, brenda këtij afati, gjykata ka vendosur masën e sigurimit të padisë. 
4. Përjashtimisht, në rastin e kufizimeve qe vendosen për shkaqet e mëposhtme, veprohet në këtë mënyrë:
a) Kur kufizimi vendoset për shkak të regjistrimeve të mbivendosura mbi të njëjtën pasuri/sipërfaqe, nëse ai e humbet fuqinë juridike sipas pikës 3 të këtij neni pa u vendosur sigurimi i padisë, atëherë ASHP vendos një shënim në seksionin përkatës të kartelave të të dy (apo më shumë) regjstrimeve të mbivendosura, me vlerës informuese mbi faktin e mbivendosjes. Ky shënim nuk pengon disponimin e pasurive nga palët titullarë të regjistrimeve të mbivendosura, por nuk hiqet nga regjistri deri në zgjidhjen e mbivendosjes në rrugë civile apo gjyqësore; ose
b) Kur kufizimi vendoset për shkak se regjistrimi është bërë në mungesë të një akti fitimi pronësie, në shkelje të nenit 193 të Kodit Civil, kufizimi qëndron në regjistër deri në zgjidhjen e mosmarrëveshjes në rrugë civile (marreveshje) mes palëve , ose me vendim gjyqësor të formës së prerë, me kusht që të mos jetë regjistruar asnjë akt vijues kalim pronësie mbi pasurinë. Nëse janë regjistruar edhe akte të mëtejshme të kalimit të pronësisë mbi të njëjtat pasuri, kufizimi i nënshtrohet rregullit të përgjithshëm 30-ditor të përmendur në pikën 3. 
5. Drejtoria vendore është e detyruar të njoftojë pronarin për lëshimin e urdhrit të ndalimit të veprimeve. Kundër urdhrit të ndalimit pronari ka të drejtën e ankimit.

Neni 41
Garantimi i aksesit mbi ekstraktet
1. Shpërndarja e ekstrakteve të regjistrit kadastral kryhet duke garantuar sigurinë e sistemit të të dhënave dhe standardet e parimet për mbrojtjen e të dhënave personale, sipas legjislacionit në fuqi, nëpërmjet disa niveleve të sigurisë, të përcaktuara nga udhëzimet e Drejtorisë së Përgjithshme.
2. Personave juridikë/fizikë, vendas apo të huaj, mund t’u jepet kodi i hyrjes dhe e drejta e marrjes së ekstrakteve të të dhënave, në mënyrë të drejtpërdrejtë nga kadastra digjitale, duke garantuar teknikisht pamundësinë e manipulimit të saj nëpërmjet sistemit elektronik. E drejta e hyrjes dhe e marrjes së ekstrakteve sigurohet edhe nëpërmjet portalit unik qeveritar, shumëfunksional.
3. Personat juridikë/fizikë, vendas apo të huaj, që kanë të drejtën për të pasur akses në sistemin elektronik apo në portalin unik qeveritar shumëfunksional, mund të marrin ekstrakte/dokumente elektronike pronësie në mënyrë të drejtpërdrejtë, pasi kanë marrë pëlqimin e subjekteve, që figurojnë të regjistruar si pronarë të pasurisë së paluajtshme.
4. Subjektet e tjera, që nuk kanë të drejtë aksesi, sipas pikave 2 dhe 3 të këtij neni, kanë të drejtë të kërkojnë nga drejtoria vendore informacionin përkatës, me postë elektronike ose të zakonshme, kundrejt plotësimit të kërkesave të këtij ligji.
5. Drejtoria e Përgjithshme verifikon periodikisht nëse marrja e këtyre të dhënave nga subjektet është bërë në përputhje me përcaktimet e këtij ligji dhe të akteve nënligjore në zbatim.
6. ASHP-ja siguron akses të drejtpërdrejtë në kadastrën digjitale për organet që ushtrojnë ndjekjen penale dhe agjencitë ligj zbatuese. Këshilli i Ministrave miraton me vendim listën e institucioneve që kanë akses në kadastrën digjitale dhe rregullat e marrjes së informacionit.
7. ASHP-ja siguron kushtet për krijimin, regjistrimin, administrimin dhe funksionimin e të dhënave digjitale të pasurive të paluajtshme në sistemin e brendshëm të organizimit dhe ndërveprimit me bazat e tjera të të dhënave shtetërore.
8. Rregullat dhe procedurat për ushtrimin e së drejtës nga personat juridikë/fizikë, vendas apo të huaj, për të pasur akses në sistemin elektronik, përcaktohen me vendim të Këshillit të Ministrave.

Neni 42
Kërkesa dhe afatet
1. Çdo shërbim kadastral kryhet vetëm pas dorëzimit të një kërkese. Kërkesa është një formular tip që gjendet on-line. Modeli i kërkesës miratohet nga Drejtoria e Përgjithshme, sipas llojit të shërbimit që kërkohet. 
2. Agjencia publikon të gjitha llojet e shërbimeve kadastrale që ofrohen, formularin e kërkesёs përkatëse dhe dokumentacionin shoqërues të kërkuar për çdo shërbim. Publikimi duhet të jetë i dukshëm dhe i arritshëm për çdo subjekt. 
3. Çdo kërkesë për shërbim kadastral, që paraqitet rregullisht, trajtohet brenda 15 ditëve nga data e depozitimit, por në çdo rast jo më vonë se 21 ditë kalendarike. Përjashtimisht, në rastet kur kërkesa përfshin disa pasuri të paluajtshme dhe/ose kryerjen e disa veprimeve njëkohësisht për disa pasuri, afati maksimal i parashikuar në këtë nen zgjatet deri në dyfishin e tij.
4. Këshilli i Ministrave miraton rregullat për procedurën e trajtimit të kërkesave. 

Neni 43
Regjistrimi i kontratës së shitjes 
1. Kontrata e shitjes për një pasuri të paluajtshme regjistrohet në seksionin përkatës të kartelës kadastrale, pas verifikimit të elementeve të formës e të përmbajtjes së aktit noterial, të përcaktuara me vendim të Këshillit të Ministrave. 
2. [bookmark: _heading=h.n4oc6f96l5dh]Shitja e pasurisë së paluajtshme private bëhet vetëm me akt noterial, të hartuar sipas kërkesave të Kodit Civil dhe të legjislacionit për noterinë.
3. Drejtoria vendore i krijon të gjitha lehtësitë noterit gjatë fazës së hartimit të kontratës së shitjes. Noteri mund të aplikojë për marrjen e informacionit kadastral mbi pronën objekt shitjeje. 
4. Agjencia bën publike të gjitha kërkesat që duhet të plotësojë pronari ose personi i interesuar për të regjistruar kontratën e shitjes. 
5. Kontrata paraprake e shitjes të tilla si: kontrata objekt prenotim apo porosi për ndërtimin e një pasurie të paluajtshme, kontrata e sipërmarrjes, ose kontratë premtim shitje, regjistrohet në përputhje me dispozitat e Kodit Civil dhe legjislacionit në fuqi.

Neni 44
Regjistrimi i kontratës së dhurimit për pasuritë 
1. Kontrata e dhurimit të pasurisë regjistrohet sipas të njëjtave rregulla që parashikohen në këtë ligj për regjistrimin e kontratës së shitjes.
2. Kontrata e dhurimit regjistrohet vetëm kur:
a. bëhet me akt noterial;
b. përmban të gjitha elementet e parashikuara në këtë ligj, si dhe kërkesat e  legjislacionit për noterinë;
c. ekziston i shprehur qartë jo vetëm vullneti i dhuruesit për kalimin e pronës së identifikuar, por edhe vullneti i pranuesit për ta pranuar atë (me përjashtim të rasteve kur përfitues është shteti).
3. Drejtoria vendore regjistron kontratën sipas përmbajtjes, përfshirë edhe barrët ligjore që ajo mund të mbartë në të ardhmen.

Neni 45
Regjistrimi i pasurisë në bashkëpronësi dhe pas pjesëtimit
1. Kur prona është në emër të disa bashkëpronarëve dhe në aktin e krijimit të bashkëpronësisë nuk përcaktohen raportet e pjesëve takuese, këto pjesë prezumohen të barabarta.
2. Përjashtimisht, për pasuritë që i nënshtrohen regjimit të bashkëpronësisë në tërësi, sipas Kodit Civil, nuk vlen parimi i prezumimit të barazisë së pjesëve. Për këto pasuri, në përputhje me Kodin Civil, raportet e pjesëve përcaktohen vetëm në momentin e ndarjes (pjesëtimit) të pasurisë, me marrëveshje noteriale të bashkëpronarëve apo me vendim gjyqësor.
3. Në çdo rast, akti noterial ose vendimi i gjykatës që pjesëton pasurinë takuese përmban:
a. emrat dhe identitetet e bashkëpronarëve, siç janë të renditura në kartelën kadastrale;
b. të dhënat e pasurisë, sipas hartës kadastrale;
c. pjesët takuese në përqindje, në metra katrorë, si dhe pozicionin fizik në hartë për secilin bashkëpronar; 
d. hartën e re që përftohet pas dakordësimit nga ndarja;
e. elemente të tjera që kërkon ligji për noterinë.
4. Drejtoria vendore, pas marrjes së kërkesës për regjistrim, regjistron ndarjen e bashkëpronësisë dhe bën reflektimet në kartelë dhe në hartën kadastrale.  



Neni 46
Bashkimet dhe ndarjet e dokumenteve mbi pronat kufitare me pronar të njëjtë
1. Nëse pasuritë e paluajtshme në kufij të ngjitur me njëra-tjetrën (qoftë në plan apo në lartësi), janë pronë e të njëjtit pronar, si dhe i nënshtrohen në çdo rast të drejtave dhe detyrimeve të njëjta, me kërkesë të pronarit, drejtoria vendore regjistron bashkimin e tyre, duke mbyllur kartelat që u takojnë këtyre pasurive të paluajtshme dhe duke hapur një kartelë të vetme.
2. Me kërkesën me shkrim të pronarit të vetëm apo të të gjithë bashkëpronarëve për ndarjen e një pasurie të paluajtshme në dy a më shumë pjesë të kësaj pasurie, drejtoria vendore bën regjistrimin e ndarjes, duke mbyllur kartelën për pasurinë e paluajtshme që ndahet, hap kartela të reja dhe përditëson hartat kadastrale për pasuritë e paluajtshme të reja, që dalin nga ndarja dhe regjistron në kartelat e reja të gjithë informacionin që kishte kartela e mbyllur.	
3. Në asnjë rast nuk lejohet ndryshimi i pronësisë së pasurisë së paluajtshme që fshin të drejtat reale mbi të. Kur një pronar dëshiron ta ndajë në pjesë pasurinë e paluajtshme të tij, duhet të përgatitet një plan i ri rilevimi të nënndarjeve të propozuara.
4. Në të gjitha rastet e përcaktuara në pikat e mësipërme të këtij neni, pronarët dorëzojnë pranë drejtorisë vendore certifikatën të pasurisë që do të bashkohet ose do të ndahet, si dhe pajisen me certifikata të reja pronësie për pasuritë e krijuara.

Neni 47
Regjistrimi i pasurisë së bashkësisë ligjore dhe rastet e tjera të përfitimit të pronësisë me ligj
1. Nëse pasuria private, objekt i kontratës së kalimit të pronësisë, realizuar në favor të personave fizikë, të cilët në regjistrin e gjendjes civile kanë statusin e të martuarit, është pasuri e fituar gjatë martesës, në përputhje me nenin 76 të Kodit të Familjes, regjistrimi në seksionin përkatës të kartelës së pasurisë bëhet në bashkëpronësi të të dy bashkëshortëve, për sa kohë ata nuk provojnë se i nënshtrohen një regjimi pasuror martesor të veçantë.
2. Drejtoria vendore korrigjon ose përditëson të dhënat kadastrale për pasuritë e paluajtshme në bashkëpronësi të të dy bashkëshortëve, të fituara gjatë martesës përpara hyrjes në fuqi të këtij ligji, në rast se kjo kërkohet me shkrim nga bashkëshorti që nuk është i regjistruar dhe vërtetohet nga certifikata e gjendjes familjare në kohën kur është fituar pasuria private.
3. Paragrafi i parë dhe i dytë i këtij neni, zbatohen edhe për regjistrimin e pasurive private të legalizuara, si dhe për regjistrimin e kontratës së sipërmarrjes, porosisë e të premtimit për shitje, kur këto të fundit synojnë kalimin e pronësisë së objektit në ndërtim, në të ardhmen.
4. Kur ligji i posaçëm parashikon fitimin ose shuarjen e të drejtave pasurore automatikisht me verifikimin e fakteve juridike, ose kushteve, që nuk varen nga vullneti i shprehur i subjektit privat përfitues, drejtoria vendore është e detyruar të kryejë shënimet përkatëse në kartelën e pasurisë, pas administrimit të dokumentacionit që provon realizimin e faktit apo kushtit të caktuar.




Neni 48
Regjistrimi i pasurisë të fituar me parashkrim fitues
1. Regjistrimi i fitimit të pronësisë mbi një pasuri të paluajtshme, me parashkrim fitues, bëhet pas paraqitjes në zyrën vendore të kadastrës të vendimit gjyqësor të formës së prerë. 
2. Vendimi gjyqësor, që vërteton faktin juridik të pronësisë, i miratuar pas datës 1.11.1994, nuk regjistrohet.
3. Vendimi gjyqësor duhet të përmbajë të dhënat zyrtare nga kartela dhe harta kadastrale e zonës përkatëse, për sa u përket elementeve identifikuese të pasurisë dhe pronarëve.
4. Regjistrimi i fitimit të pronësisë, sipas këtij neni, bëhet nga drejtoria vendore pas plotësimit të kushteve të regjistrimit, të përcaktuara në nenet 170 dhe 193 të Kodit Civil. 
5. Në rast se nuk plotësohen kushtet e sipërpërmendura, Drejtoria e Vendore, me vendim të arsyetuar, vendos refuzimin e kërkesës për regjistrim.
6. Kundër vendimit për refuzimin e regjistrimit subjekti ka të drejtën e ankimit administrativ pranë strukturës përgjegjëse për ankimet. Paraqitja e ankimit administrativ nuk e pengon ngritjen e padisë pranë gjykatës kompetente.

Neni 49
Regjistrimi i kalimit të pronësisë me vendim gjykate ose akt administrativ
1. Regjistrimi i fitimit të pronësisë mbi një pasuri të paluajtshme në bazë të vendimit gjyqësor të formës së prerë për fitimin apo kalimin e së drejtës së pronësisë apo të aktit të një organi administrativ, bëhet nga drejtoria vendore, pas paraqitjes së këtyre akteve, sipas procedurës së parashikuar në nenet 37 dhe 38, të këtij ligji, dhe plotësimit të kushteve të regjistrimit, të parashikuara në nenin 193 të Kodit Civil.  
2. Nëse nuk plotësohen kushtet e sipërpërmendura, Drejtoria Vendore vendos refuzimin e kërkesës për regjistrim.
3. Refuzimi i regjistrimit nuk sjell efekte për vlefshmërinë ose jo të titullit të pronësisë së refuzuar. Pala së cilës i është refuzuar regjistrimi, ka të drejtën e ankimit administrativ pranë strukturës përgjegjëse për ankimet. Paraqitja e ankimit administrativ nuk e pengon ngritjen e padisë pranë gjykatës kompetente.

Neni 50
Regjistrimi i lejes së ndërtimit
1. Brenda 10 ditëve nga dita e lëshimit të lejes së ndërtimit, autoriteti përgjegjës për zhvillimin e territorit që e ka lëshuar atë, e përcjell zyrtarisht në drejtorinë vendore. Percjellja bëhet në rrugë digjitale online dhe/ose me shkresë zyrtare. 
2. Leja e ndërtimit përfshin:
a. modelin zyrtar dhe origjinal të lejes së nënshkruar nga organi përgjegjës për zhvillimin e territorit;
b. projektin inxhinierik, shoqëruar me planvendosjen e objektit, planimetritë e secilit kat me njësitë individuale përkatëse (apartamente apo njësi shërbimi) dhe elemente të tjera që tregojnë lartësinë e objektit dhe vendin që zë infrastruktura; 
c. emrin dhe të dhënat e sakta të investitorit;
d. të dhëna të tjera.
3. Leja së bashku me praktikën shoqëruese regjistrohet në një regjistër të posaçëm që mbahet dhe administrohet nga Drejtoria vendore. Modeli dhe rregullat e mbajtjes së këtij regjistri përcaktohen me udhëzim të Këshillit të Ministrave.
4. Gjatë procesit të regjistrimit të lejes, Drejtoria Vendore sigurohet të krahasojë të dhënat e hartave të lejes me hartat kadastrale zyrtare. Gjatë këtij verifikimi Drejtoria Vendore verifikon edhe aktet noteriale që kanë vendosur barrë mbi tokën. 
5. Në përputhje me nenin 534, të Kodit Civil, hipotekat dhe barrët e tjera që rëndojnë mbi tokën mbarten në ndërtimin e ardhshëm apo mbi pjesët e tij që i janë premtuar pronarit të tokës, sipas marrëveshjes me subjektin investitor.
6. Kur ndërtimi është vepër publike dhe pa pronarë privatë, drejtoria vendore kryen regjistrimin e lejes së ndërtimit, duke vendosur edhe barrë ligjore mbi tokën publike.
7. Të njëjtat rregulla zbatohen edhe për lejet që miratohen nga Këshilli Kombëtar i Territorit dhe Ujit.

Neni 51
Regjistrimi i karabinasë
1. Për çdo ndërtim, leja e të cilit është regjistruar paraprakisht në drejtorinë vendore, përditësohet në çdo fazë të ndërtimit të tij deri në përfundimin e plotë të karabinasë. 
2. Drejtoria vendore regjistron çdo fazë të ndërtimit të karabinasë, deri në përfundimin e ndërtimit. Fazat ndërtimore konfirmohen zyrtarisht nga bashkia ose autoriteti publik që ndjek zbatimin e punimeve. Konfirmimi i punimeve të kryera lëshohet me shkrim.
3. Regjistrimi i karabinasë bëhet në një regjistër të veçantë, që quhet “Regjistri i karabinasë”. Çdo regjistrim fillon duke u referuar në ekstremitetet e lejes së ndërtimit, të lëshuar për këtë qëllim. Modeli i regjistrit të karabinasë, rregullat dhe procedurat e regjistrimit të saj përcaktohen me udhëzim të Këshillit të Ministrave.

Neni 52
Regjistrimi i kontratave të sipërmarrjes/porosisë apo premtim shitje 
1. Çdo kontratë sipërmarrjeje, porosie apo premtimi shitjeje e investitorit me pronarin e truallit apo me të tretë, që synon në të ardhmen kalimin e pronësisë së objektit në ndërtim, regjistrohet në regjistrin e lejes së ndërtimit dhe më tej në regjistrin e karabinasë. Ky regjistrim e bën njësinë përkatëse të objektit “të zënë” dhe që nuk mund t’i premtohet dikujt tjetër.
2. Në të gjitha kontratat e sipërpërmendura duhet të individualizohet njësia ndërtimore (apartament ose njësi shërbimi) sipas planimetrive që i bashkëlidhen lejes së ndërtimit. Në të kundërt regjistrimi i tyre refuzohet.
3. Në rastet e kontratave të sipërmarrjes, porosisë apo premtim shitjes së pasurive të paluajtshme, kur këto të fundit synojnë kalimin e pronësisë së objektit në ndërtim apo njësive individuale përkatëse (apartamente apo njësi shërbimi) në të ardhmen, akti noterial kryhet nga noteri, pasi të ketë verifikuar në regjistrin e lejeve të ndërtimit dhe regjistrimin e karabinasë të mbajtur nga institucioni përgjegjës për regjistrimin e pasurive të paluajtshme se objekti apo njësia individuale përkatëse (apartamenti apo njësia e shërbimi) nuk është e zënë.
4. Noteri brenda 30 (tridhjetë) ditëve nga momenti i formalizimit të kontratës së sipërmarrjes, porosisë apo premtim shitjes së pasurive të paluajtshme, aplikon për regjistrimin e saj në regjistrin e lejes ose regjistrin e karabinasë. 
5. Pronarët e truallit nuk mund të cedojnë të drejtat mbi pjesët e tyre të ardhshme në ndërtim (të premtuara nga investitori) tek të tretët, nëse mbi truallin rëndon një e drejtë hipotekore, sipas parashikimeve të nenit 50, pika 5, të këtij ligji. Veprimet juridike-civile që bien ndesh me këtë pikë dhe me parashikimet e Kodit Civil nuk regjistrohen.
6. Investitori, që është njëkohësisht edhe pronar i truallit të vendosur më parë në hipotekë, nuk mund t’u premtojë të tretëve njësi ndërtimore, pa miratimin me shkrim të kreditorit hipotekor. Anasjelltas, nëse mbi truallin nuk rëndonte më parë hipotekë, investitori mund të vendosë në hipotekë, për garantimin e debisë së tij, vetëm ato njësi ndërtimore, për të cilat nuk ka lidhur më parë kontrata porosie /sipërmarrjeje/premtimi shitjeje me të tretët. Veprimet juridike-civile që bien ndesh me këtë pikë dhe me parashikimet e Kodit Civil nuk regjistrohen.
7. Në çdo rast, ekzekutimi i detyrueshëm mbi karabinatë për shlyerjen e debive të investitorit shtrihet vetëm mbi pasuritë që nuk i janë premtuar të tretëve, sipas kontratave përkatëse të porosisë. Përjashtim bën rasti kur debia është garantuar nga një e drejtë hipoteke mbi pasurinë, që është më e hershme se kontratat e porosisë të lidhura me të tretët.
8. Pas regjistrimit të kontratave, drejtoria vendore lëshon vërtetime regjistrimi në favor të palëve kontraktore. Vërtetimi i regjistrimit provon regjistrimin e njësisë/objektit sipas parashikimeve kontraktore.
9. Ngarkohet Këshilli i Ministrave të përcaktojë rregulla më të detajuara për zbatimin e kësaj procedure.

Neni 53
Regjistrimi përfundimtar i ndërtimeve të reja
1. Pas përfundimit të ndërtimeve, certifikata e përdorimit të objektit, që lëshohet sipas ligjit nga bashkia ose autoriteti që ka lëshuar lejen e ndërtimit, i dërgohet zyrtarisht drejtorisë vendore, sipas së njëjtës procedurë me të cilën u depozitua leja e ndërtimit. 
2. Drejtoria vendore, me marrjen e certifikatës së përdorimit, regjistron në regjistrin e pronësisë ndërtimin e përfunduar sipas projektit të miratuar nga autoriteti i zhvillimit të territorit dhe më pas çel kartelat kadastrale për çdo pronar, me të cilët ndërtuesi ka lidhur kontratën e shitjes, sipas kërkesave të këtij ligji.
3. Drejtoria vendore, me marrjen e certifikatës së përdorimit, regjistron në regjistrin e pronësisë ndërtimin e përfunduar, duke pasqyruar sipërfaqen përkatëse të hapësirës publike, sipas projektit të miratuar nga organet përgjegjëse të zhvillimit të territorit
4. Kontrata e shitjes duhet të ketë të njëjtat referenca si kontratat paraprake. Në rast ndryshimesh, drejtoria vendore ndërpret regjistrimin dhe kërkon të dhëna shtesë. Kur edhe pas kësaj kërkese kontrata e shitjes ndryshon nga aktet e ndërmjetme, drejtoria kërkon deklaratë noteriale të lëshuar nga personat që nuk janë më përfitues. Çdo kontratë shitjeje, që ka blerës persona të ndryshëm nga ato që ishin përfitues në aktet e ndërmjetme të porosisë apo sipërmarrjes, duhet të përfshijë edhe personin e larguar si palë e interesuar në kontratën e re të shitjes.
5. Në kartelën e pasurisë të çdo njësie individuale bëhet dhe shënimi për kuotën e pjesëmarrjes në bashkëpronësinë e detyrueshme.


Neni 54
Regjistrimi i mjediseve të përbashkëta në ndërtesa
1. Në kartelën kadastrale ku është regjistruar objekti i ri në tërësi përcaktohen sipërfaqet që zënë njësitë individuale dhe sipërfaqet e përbashkëta.
2. Sipërfaqet e përbashkëta regjistrohen në tërësi dhe me kuota të ndara për çdo pronar të njësisë individuale. Ndalohet regjistrimi me pjesë takuese në favor të pronarëve i sipërfaqes së përbashkët. 
3. Nëse nuk parashikohet ndryshe në titullin e pronësisë, konsiderohen sipërfaqe të përbashkëta:
a. shkallët dhe sheshpushimet ndërmjet tyre;
b. trualli ku qëndron godina;
c. tarraca/çatitë, muret mbajtëse, kolonat, themelet, kalimet; 
d. puset teknike dhe vendet ku vendoset infrastruktura e ndërtimit, bodrumet, puset, parkimet, ashensorët, depozitat e ujit, kaldaja, si dhe infrastruktura e përbashkët; 
e. sheshet e përbashkëta;
f. çdo element tjetër që përmban projekti ndërtimor që i bashkëlidhet lejes së ndërtimit.

Neni 55
Regjistrimi i titujve të tjerë që buron nga legjislacioni për çështjet e pronësisë
1. Regjistrimi i pasurive private të legalizuara bëhet në përputhje me përmbajtjen e dokumentacionit të legalizimit.
2. Ndërtimet e legalizuara mbi truall në pronësi të të tretëve regjistrohen pa marrëdhënie me truallin, deri në miratimin e vendimit të Këshillit të Ministrave për kompensimin e pronarëve joposedues, sipas procedurës së parashikuar në legjislacionin për çështjet e pronësisë. Me miratimin e këtij vendimi, parcela ndërtimore regjistrohet në favor të përfituesit të pasurisë private të legalizuar.
3. Në çdo rast, deri kur përfituesi i ndërtimit të legalizuar të ketë shlyer detyrimin financiar për parcelën ndërtimore, mbi pasurinë private të legalizuar, regjistrohet hipoteka ligjore.
4. Regjistrimi i titujve që burojnë nga aktet e organeve të qeverisjes vendore, të nxjerra përpara hyrjes në fuqi të këtij ligji, kryhet në përputhje me rregullat e përcaktuara me vendim të Këshillit të Ministrave.



Neni 56
Regjistrimi i heqjes dorë  nga e drejta e pronësisë për pasuritë 
Veprimi juridik i heqjes dorë nga e drejta e pronësisë regjistrohet në regjistrin publik të pasurive të paluajtshme, në përputhje me dispozitat e Kodit Civil.

Neni 57
Regjistrimi i servituteve dhe shuarja e tyre
1. Pronari i një pasurie të paluajtshme regjistron një servitut, duke i paraqitur drejtorisë, aktin e krijimit të servitutit, në formën e kërkuar nga ligji, i cili duhet të përmbajë:
a. natyrën e servitutit, periudhën për të cilën ka efekt ky servitut, si dhe ndonjë kusht apo kufizim që ka efekt mbi të; 
b. pasurinë e paluajtshme ose pjesën e saj, që preket nga ky servitut.
2. Dokumenti, me anë të të cilit zbatohet një servitut, administrohet nga drejtoria vendore. Ai përmban një plan rilevimi, që nevojitet për të përcaktuar vendndodhjen dhe shtrirjen e servitutit. Servituti regjistrohet në seksionin përkatës të kartelës kadastrale.
3. Me kërkesë të personit në dobi të të cilit është regjistruar servituti ose sipas vendimit të organit përgjegjës për zhvillimin e territorit sipas nenit 34 të ligjit nr. 107/2014 të ndryshuar, bëhet ndryshimi  i regjistrimit të mëparshëm.

Neni 58
Regjistrimi i hipotekës dhe fshirja 
1. Në çdo kartelë pronësie, si dhe në regjistrin e titujve të pronësisë, drejtoria vendore regjistron hipotekën, si barrë për çdo pronar kur:
a. kërkohet prej personit të interesuar me një akt noterial, që përcakton qartë pronën ose pjesën e saj që do të lihet në hipotekë;
b. vendoset nga një akt administrativ, të autorizuar nga ligji;
c. vendoset nga gjykata;
d. është parashikuar me ligj.
2. Hipoteka mund të vendoset për të gjithë ose për një pjesë të pasurisë, sipas përcaktimeve të aktit ku është vendosur. 
3. Hipoteka shuhet dhe fshihet nga regjistri sipas rasteve të parashikuara në Kodin Civil.
4. Gjatë kohëzgjatjes së hipotekës nuk regjistrohet asnjë kontratë për kalimin e pronësisë tek të tretët pa pëlqimin e shprehur të kreditorit hipotekor.
[bookmark: _Hlk230275818]Neni 59
Regjistrimi i kontratës së qirasë dhe enfiteozës 
1. Çdo kontratë qiraje, e bërë me akt noterial për një pasuri të paluajtshme, me zgjatje kohore më shumë se 9 vjet, duhet të regjistrohet në seksionin përkatës të kartelës së pasurisë. Kontrata e qirasë, e bërë me akt noterial për një pasuri të paluajtshme, me një zgjatje kohore mbi një vit, mund të regjistrohet në regjistrin e pasurisë së paluajtshme. 
2. Kur një kontratë qiraje është për një pjesë të një pasurie të paluajtshme, atëherë kartela ekzistuese e pasurisë së paluajtshme mbyllet dhe hapen kartela të reja për pjesën/pjesët që është/janë dhënë me qira dhe për pjesën/pjesët e pasurisë së paluajtshme që mbetet/mbeten, si dhe bëhen shënimet përkatëse në hartën kadastrale, sipas përcaktimeve të bëra në nenin 18 të këtij ligji. 
3. Kontrata e enfiteozës regjistrohet në regjistrin publik të pasurive të paluajtshme, sipas përcaktimeve të dispozitave të Kodit Civil. 


[bookmark: _Hlk230275997]Neni 60
Regjistrimi i së drejtës së parablerjes 
1. Drejtoria vendore regjistron kërkesën e çdo të interesuari direkt, sipas Kodit Civil apo ligjit të posaçëm, për të garantuar të drejtën e parablerjes së një pasurie të paluajtshme.
2. Kërkuesi duhet të provojë interesin legjitim në lidhje me pronën, duke treguar se është në kushtet e përfitimit nga e drejta e parablerjes. Kërkesa ka në përmbajtje faktin, nëpërmjet të cilit njihet e drejta e parablerjes dhe shoqërohet me dokumentacionin që provon interesin legjitim.
3. Në këtë rast, drejtoria vendore pasi bën regjistrimin e së drejtës së parablerjes, lëshon vërtetim për regjistrimin.

[bookmark: _Hlk230276171]Neni 61
Regjistrimi i prokurës 
1. Prokura regjistrohet në kartelën e pasurisë së pronarit që e ka lëshuar atë, kur e kërkon ai vetë ose përfaqësuesi. 
2. Prokura regjistrohet vetëm kur është akt noterial, për pasuritë e personave privatë, ndërsa për pronat shtetërore regjistrohet dhe autorizimi i lëshuar nga titullari i subjektit publik që ka në pronësi ose në përdorim pasurinë e paluajtshme.
3. Në çdo rast prokura duhet të përmbajë referenca të sakta mbi veprimet që lejohet të kryhen me pronën nga ana e përfaqësuesit, referenca të sakta mbi pronën dhe mbi të dhënat e tjera që përmban kartela e pasurisë apo certifikata.

Neni 62
Regjistrimi i akteve të kryera në shtete të tjera
Aktet e krijuara jashtë territorit të Republikës së Shqipërisë, të cilat pronari ose personi i interesuar kërkon t’i regjistrojë në kadastër, duhet të jenë të përkthyera dhe tё vërtetuara sipas kërkesave të marrëveshjeve ndërkombëtare dhe legjislacionit të posaçëm.

Neni 63
Regjistrimi i pemëve dhe i pasurive natyrore
1. Çdo pemë, në tokë shtetërore apo private, duhet regjistruar në  Drejtorinë e vendit ku ndodhen. Pronari i tyre duhet të paraqitet me një hartë dhe me një inventar të detajuar të pemëve që gjenden në pronën e tij. Për pemët në parqe publike dhe pyje rolin e pronarit e kryen autoriteti shtetëror, sipas legjislacionit përkatës. 
2. Pas paraqitjes së hartës, inventarit të pemëve dhe një kërkese, drejtoria vendore përkundrejt pagesës, pajis pronarin me sasinë e nevojshme të matrikujve, të cilat është i detyruar t’i vendosë në çdo pemë.  
3. Këshilli i Ministrave përcakton rregulla të detajuara për këtë proces, si dhe për pasqyrimin në hartat kadastrale të pasurive natyrore, si male, lumenj, liqene, basene, miniera, puse nafte e çdo pasuri tjetër natyrore.


Neni 64
Regjistrimi i hapësirave publike
Drejtoria Vendore kryen procedurën e regjistrimit të hapësirave publike, sipas vendimit dhe dokumentacionit shoqërues të organit përgjegjës për zhvillimin e territorit në të cilën pasqyrohen në mënyrë të detajuar sipërfaqet që përfaqësojnë secila pjesë e hapësirës publike, në përputhje me legjislacionin në fuqi. 


KREU VII
TARIFAT KADASTRALE, KUNDËRVAJTJET DHE ANKIMI
Neni 65
Tarifat e shërbimit kadastral
1. Çdo shërbim kadastral që ofrohet nga Agjencia Shtetërore e Pronës tarifohet, me përjashtim të rasteve të veçanta, të parashikuara në këtë ligj apo me vendim të Këshillit të Ministrave, sipas pikës 3 të këtij neni , tarifohet. 
2. Në çdo rast, regjistrimi i pasurive të paluajtshme shtetërore përjashtohet nga pagesa e tarifave për shërbimet kadastrale, me përjashtim të njësive të qeverisjes vendore dhe shoqërive tregtare me kapital shtetëror të cilët përfitojnë tarifa të reduktuara.  
3. Lista e shërbimeve kadastrale që ofrohen nga Agjencia Shtetërore e Pronës, tarifat për çdo shërbim, si dhe rastet e përjashtimit nga tarifat përcaktohen me vendim të Këshillit të Ministrave.
4. Për çdo shërbim të përjashtuar nga tarifa, Këshilli i Ministrave merr vendim për rimbursimin e tarifës nga fondet e buxhetit të shtetit. 

Neni 66
Kundërvajtjet
1. Konsiderohen kundërvajtje administrative shkeljet e mëposhtme:
a. të gjitha shkeljet e dispozitave të këtij ligji, që nuk përbëjnë vepër penale; 
b. vonesat në përgjigje të kërkesave;
c. kalimi i afateve të regjistrimit;
d. humbja e dokumentacionit;
e. ndërhyrja e paautorizuar në regjistrat e kadastrës, përfshirë edhe ato elektronikë, kur nuk ka pasojë.
2. [bookmark: _heading=h.f2j9uv6i6vqg]Për këto shkelje drejtuesi i Agjencisë dhe struktura përgjegjëse për ankimin vendos për dënimin me gjobë nga 5 000 deri në 500 000 lekë. Masa e gjobës caktohet në varësi të shkeljes së kryer dhe pasojës që ka sjellë për përfituesin e shërbimit.
3. Kundër vendimit të dënimit me gjobë, punonjësi ka të drejtë të ankohet në gjykatën administrative brenda 5 ditëve.


Neni 67
Ankimet kundër Agjencisë
1. Administrativisht, kundër akteve kadastrale ose mosveprimeve të Agjencisë paraqitet ankim te struktura përgjegjëse për ankimet, sipas përcaktimeve të Kodit të Procedurave Administrative. 
2. Kundër vendimeve të ASHP, subjektet e interesuara kanë të drejtë t’i drejtohen drejtpërdrejt gjykatës kompetente, pavarësisht nëse kanë realizuar procedurën e ankimit administrativ.

Neni 68
1. Në funksion të pasqyrimit të të dhënave të sakta në Inventarin e Pronave Shtetërore dhe Regjistrin Kadastral, Avokatura e Shtetit ka detyrimin të njoftojë ASHP-në brenda 2 (dy) ditëve pune, kur merr dijeni për ekzistencën e procesit gjyqësor me objekt pasuri të paluajtshme shtetërore.
2. Njoftimi i Avokaturës së Shtetit sipas pikës 3 të këtij neni shoqërohet detyrimisht me informacionin dhe dokumentacionin e disponueshëm lidhur me objektin e konfliktit, palët ndërgjyqëse, fazën e procesit dhe çdo të dhënë tjetër.


KREU VIII
DISPOZITA KALIMTARE

Neni 69
Ngritja e Agjencisë Shtetërore të Pronës
1. Agjencia Shtetërore e Pronës (ASHP) krijohet si rezultat i bashkimit dhe riorganizimit të Agjencisë Shtetërore të Kadastrës dhe Agjencisë së Trajtimit të Pronës.
2. Agjencia Shtetërore e Pronës krijohet dhe fillon ushtrimin e veprimtarisë së saj jo më vonë se 6 muaj nga data e hyrjes në fuqi të këtij ligji.
3. Deri në miratimin e akteve nënligjore në zbatim të këtij ligji dhe fillimin efektiv të funksionimit të ASHP-së, Agjencia Shtetërore e Kadastrës dhe Agjencia e Trajtimit të Pronës vijojnë të ushtrojnë kompetencat e tyre përkatëse, sipas legjislacionit në fuqi, për aq sa këto kompetenca nuk bien në kundërshtim me këtë ligj.

Neni 70
Bashkëpunimi ndërinstitucional
1. ASHP-ja, bashkërendon veprimtarinë me Avokaturën e Shtetit, Autoritetin Shtetëror për Informacionin Gjeohapësinor (ASIG), Arkivin e Shtetit, Arkivin Qendror Teknik të Ndërtimit, organet e vetëqeverisjes vendore dhe çdo institucion apo strukturë tjetër, veprimtaria e të cilit lidhet me çështjet e pronësisë. 
2. Çdo institucion shtetëror apo ent tjetër, veprimtaria e të cilit lidhet apo ka përgjegjësi në realizimin e proceseve, sipas këtij ligji apo ligjeve dhe akteve të tjera nënligjore të miratuara, ka për detyrë të bashkëpunojë dhe t’i ofrojë gjithë informacionin e duhur ASHP-së, pa asnjë tarifë.


Neni 71
Dispozitë kalimtare
1. Arkivi, mjetet e punës, logjistika, baza materiale, sistemet elektronike dhe digjitale të institucioneve që përfshihen në ristrukturim, transferohen dhe integrohen në sistemin e Agjencisë Shtetërore të Pronës, sipas rregullave të parashikuara me vendim të Këshillit të Ministrave. 
2. Të gjitha të ardhurat e krijuara nga veprimtaria e Agjencisë Shtetërore të Kadastrës, përfshirë të ardhurat e trashëguara dhe fondet buxhetore të akorduara për projekte specifike, pas hyrjes në fuqi të këtij ligji transferohen dhe administrohen nëpërmjet llogarive të Thesarit të Shtetit në emër të Agjencisë Shtetërore të Pronës dhe përdoren ekskluzivisht për vijimësinë e veprimtarisë së saj, në përputhje me destinacionin e miratuar.
3. Fondet buxhetore të planifikuara dhe të papërdorura të Agjencisë së Trajtimit të Pronës, në momentin e hyrjes në fuqi të këtij ligji, transferohen në llogaritë e Thesarit të Shtetit në emër të Agjencisë Shtetërore të Pronës dhe përdoren për vijimin e financimit të veprimtarisë administrative dhe funksionale të saj, në përputhje me destinacionin e miratuar.
4. Rregullat e hollësishme për funksionimin dhe administrimin e veprimtarisë financiare të Agjencisë Shtetërore të Pronës përcaktohen me udhëzim të përbashkët të Drejtorit të Përgjitshëm të Agjencisë dhe ministrit përgjegjës për financat.
5. Gjatë tre (3) viteve të para nga fillimi i funksionimit të Agjencisë Shtetërore të Pronës (ASHP), financimi i Drejtorisë së Posaçme të Trajtimit të Pronës sigurohet nga buxheti i shtetit. Pas përfundimit të kësaj periudhe tranzitore, Këshilli i Ministrave me miratimin e buxhetit të Agjencisë, vendos edhe për vijimin e financimit të Drejtorisë së Posaçme të Trajtimit të Pronës, nga buxheti i shtetit ose për mbulimin e shpenzimeve përmes vetëfinancimit të Agjencisë.
6. Për emërimin e organeve të para drejtuese dhe fillimin e funksionimit të Agjencisë, zbatohen procedurat e mëposhtme: 
a. institucionet e përcaktuara në nenin 9, pika 1 të këtij ligji, dërgojnë pranë Sekretarit të Përgjithshëm të Këshillit të Ministrave, emrat e përfaqësuesve të tyre në Këshillin Drejtues të ASHP-së, jo më vonë se shtatë ditë nga hyrja në fuqi e këtij ligji;
b. Kryeministri emëron Drejtorin e Përgjithshëm të ASHP-së brenda 10 ditëve nga hyrja në fuqi e këtij ligji;
c. brenda 15 ditëve nga hyrja në hyrja në fuqi e këtij ligji, thirret mbledhja e parë e Këshillit Drejtues të ASHP-së, në të cilën propozohet për miratim struktura dhe organika e Agjencisë, si dhe niveli i pagave të punonjësve të Agjencisë, në përputhje me parashikimet e nenit 9, pika 5, shkronjat “g” dhe “h”, të këtij ligji.
7. Të gjithë punonjësit e Agjencisë Shtetërore të Kadastrës dhe Agjencisë së Trajtimit të Pronës, konsiderohen punonjës të ASHP, për një periudhë kalimtare 6-mujore nga hyrja në fuqi e këtij ligji, nëse nuk preken nga ristrukturimi dhe plotësojnë kriteret e kualifikimit, sipas rregulloreve të miratuara nga këshilli drejtues i ASHP-së. 
8. Deri në krijimin e Agjencisë Shtetërore të Pronës, Agjencia Shtetërore e Kadastrës dhe Agjencia e Trajtimit të Pronës, vijojnë të kryejnë shërbimet rregullisht, sipas ligjeve që janë ende në fuqi.

Neni 72
Aktet nënligjore
1. Përveç sa parashikohen shprehimisht në dispozita të tjera të këtij ligji, Këshilli i Ministrave përcakton:
	a) procedurat e hollësishme të regjistrimit të titujve të pronësisë që nuk kanë të përcaktuar në të sipërfaqen, sipas pikës 4 dhe 5, të nenit 24;
	b) elementet formale të akteve noteriale, vendimeve gjyqësore apo akteve administrative që kontrollohen për efekt regjistrimi, sipas këtij ligji. 

2. Këshilli i Ministrave miraton aktet nënligjore për zbatimin e këtij ligji, brenda 12 muajve nga data e hyrjes në fuqi e tij.

Neni X

Kudo në ligjin nr. 155/2015 togfjalëshat “Agjencia e Trajtimit të Pronave” “ATP” dhe “Agjencia” zëvendësohen me togfjalëshin “Drejtoria e Trajtimit të Pronës pranë ASHP”.





Neni 73
Shfuqizime
1. Ligji nr. 111/2018, “Për Kadastrën”, si dhe çdo dispozitë në ndonjë ligj tjetër që bie ndesh me këtë ligj, shfuqizohen me hyrjen në fuqi të këtij ligji.
2. Aktet nënligjore të nxjerra në zbatim të ligjit “Për Kadastrën” qëndrojnë në fuqi dhe zbatohen, për aq sa nuk bien ndesh me parashikimet e këtij ligji, deri në nxjerrjen e akteve të reja nënligjore.

Neni 74
Hyrja në fuqi
Ky ligj hyn në fuqi 15 ditë pas botimit në Fletoren Zyrtare.

